

Prenovljeni MSS 4410

November 2013

Odbor za mednarodne standarde revidiranja in dajanja zagotovil



Mednarodni standard sorodnih storitev

MSS 4410

# POSLI KOMPILIRANJA

Ta MSS 4410 – *Posli kompiliranja*, ki izvira iz *Priročnika mednarodnih objav s področij obvladovanja kakovosti, revidiranja, preiskovanja, poslov dajanja drugih zagotovil in sorodnih storitev*, ki ga je izdal Odbor za mednarodne standarde revidiranja in dajanja zagotovil (International Auditing and Assurance Standards Board, IAASB) pri Mednarodni zvezi računovodskih strokovnjakov (IFAC) julija 2012 v angleščini, je prevedel v slovenščino Slovenski inštitut za revizijo novembra 2013 in se uporablja z dovoljenjem IFAC. Postopek prevajanja je ocenil IFAC, prevod pa je bil opravljen v skladu s *Prevajalskimi usmeritvami* – *Usmeritve za prevajanje in uporabo, ki jih je izdal IFAC*. Potrjeno besedilo tega MSS-ja 4410 je tisto, ki ga je IFAC objavil v angleščini.

© Avtorske pravice, povezane s tem prenovljenim MSS-jem 4410 (2013), ima Mednarodna zveza računovodskih strokovnjakov (International Federation of Accountants, IFAC). Vse pravice pridržane.

This ISRS 4410 (Revised), “Compilation Engagements”*,* taken from the *Handbook of* *International Quality Control, Auditing, Review, Other Assurance, and Related Services Pronouncements*, published by the International Auditing and Assurance Standards Board of IFAC in June 2012 in the English language, has been translated into Slovenian by the Slovenian Institute of Auditors in November 2013, and is reproduced with the permission of IFAC. The process for translating was considered by IFAC and the translation was conducted in accordance with “Policy Statement—Policy for Translating and Reproducing Standards Issued by IFAC.” The approved text of this ISRS 4410 is that published by IFAC in the English language*.*

English language text of this ISRS 4410 (Revised) © 2012 by the International Federation of Accountants (IFAC). All rights reserved.

Slovenian language text of this ISRS 4410 (Revised) © 2013 by the International Federation of Accountants (IFAC). All rights reserved.

Prenovljeni MSS – *Posli kompiliranja: ISRS 4410 (Revised), Compilation Engagements* from the *Handbook of International Quality Control, Auditing, Review, Other Assurance, and Related Services Pronouncements* ISBN: 978-1-60815-122-6

**Prenovljeni MSS 4410**

### POSLI KOMPILIRANJA

### (Velja za poročila o poslih kompiliranja, datirana s 1. julijem 2013 ali kasneje.)

**VSEBINA**

Odstavek

**Uvod**

Področje tega MSS-ja 1–4

Posel kompiliranja 5–10

Veljava tega MSS-ja 11–14

Datum uveljavitve 15

**Cilji** 16

**Opredelitev pojmov**  17

**Zahteve**

Izvajanje posla kompiliranja v skladu s tem MSS-jem 18–20

Etične zahteve 21

Strokovna presoja 22

Zagotavljanje kakovosti glede na raven posla 23

Sprejem in nadaljevanje posla 24−26

Obveščanje poslovodstva in pristojnih za upravljanje 27

Opravljanje posla 28−37

Dokumentacija 38

Poročilo računovodskega strokovnjaka 39−41

**Uporaba in drugo pojasnjevalno gradivo**

Področje tega MSS-ja A1−A11

Posel kompiliranja A12−A18

Etične zahteve A19−A21

Strokovna presoja A22−A24

Zagotavljanje kakovosti glede na raven posla A25−A27

Sprejem in nadaljevanje posla A28−A40

Obveščanje poslovodstva in pristojnih za upravljanje A41

Opravljanje posla A42−A52

Dokumentacija A53−A55

Poročilo računovodskega strokovnjaka A56−A63

Dodatek 1: Zgled listine o sprejemu posla kompiliranja

Dodatek 2: Zgleda poročila računovodskega strokovnjaka o kompiliranju

|  |
| --- |
| Prenovljeni Mednarodni standard sorodnih storitev (MSS) 4410 – *Posli kompiliranja* je treba brati v povezavi s *Predgovorom k mednarodnim objavam s področij obvladovanja kakovosti, revidiranja, preiskovanja, dajanja drugih zagotovil in sorodnih storitev*. |

##### Uvod

1. Ta Mednarodni standard sorodnih storitev (MSS) obravnava naloge računovodskega strokovnjaka v javni praksi, kadar je zadolžen, da pomaga poslovodstvu pri pripravi in predstavitvi računovodskih informacij iz preteklosti brez dajanja kakršnega koli zagotovila o teh informacijah in da poroča o poslu v skladu s tem MSS-jem (glej odstavka A1–A2.)
2. Ta MSS velja za posle kompiliranja računovodskih informacij iz preteklosti. Z ustreznimi prilagoditvami se lahko uporablja tudi pri poslih kompiliranja drugih računovodskih informacij in pri poslih kompiliranja neračunovodskih informacij. Izraz »računovodske informacije« pomeni v nadaljevanju tega MSS-ja »računovodske informacije iz preteklosti« (glej odstavka A3–A4).
3. Kadar je računovodski strokovnjak v javni praksi (v nadaljevanju tega MSS-ja kot »računovodski strokovnjak«) zaprošen, da pomaga poslovodstvu pri pripravi in predstavitvi računovodskih informacij, utegne biti potrebno proučiti, ali naj se posel sklene v skladu s tem MSS-jem. Dejavniki, ki nakazujejo primernost uporabe tega MSS-ja, vključno s poročanjem v skladu z njim, so med drugim odgovori na vprašanja, ali:

* so računovodske informacije zahtevane po določbah zakona ali drugega predpisa in morajo biti javno dostopne;
* bi utegnile zunanje stranke, ki niso predvideni uporabniki kompiliranih računovodskih informacij, povezovati računovodskega strokovnjaka z računovodskimi informacijami in obstaja tveganje, da bi bila stopnja vključevanja računovodskega strokovnjaka v računovodske informacije napačno razumljena, na primer:
  + če so računovodske informacije namenjene za uporabo drugih strank in ne poslovodstva ali pristojnih za upravljanje ali če jih prejmejo ali pridobijo stranke, ki niso predvideni uporabniki informacij, in
  + če se ime računovodskega strokovnjaka prepoznavno povezuje z računovodskimi informacijami (glej odstavek A5).

*Razmerje do MSOK-a 1*[[1]](#footnote-2)

1. Ureditve, usmeritve in postopki za obvladovanja kakovosti so odgovornost podjetja. MSOK 1 velja za podjetja računovodskih strokovnjakov tudi v zvezi z njihovimi posli kompiliranja.[[2]](#footnote-3) Določbe tega MSS-ja glede obvladovanja kakovosti na ravni posameznih poslov kompiliranja temeljijo na predpostavki, da podjetje upošteva MSOK 1 ali druge zahteve, ki so vsaj tako stroge (glej odstavke A6–A11).

**Posel kompiliranja**

1. Poslovodstvo utegne zaprositi računovodskega strokovnjaka za pomoč pri pripravi in predstavitvi računovodskih informacij organizacije. Vrednost posla kompiliranja, opravljenega v skladu s tem MSS-jem, za uporabnike računovodskih informacij izvira iz uporabe poglobljenega strokovnega znanja računovodskega strokovnjaka na področjih računovodenja, računovodskega poročanja in ravnanja v skladu s strokovnimi standardi, vključno z ustreznimi etičnimi zahtevami, ter iz jasnega obveščanja o vrsti in obsegu povezanosti računovodskega strokovnjaka s kompiliranimi računovodskimi informacijami (glej odstavke A12–A15).
2. Ker posel kompiliranja ni posel dajanja zagotovila, računovodskemu strokovnjaku pri poslu kompiliranja ni treba preverjati točnosti ali popolnosti informacij, ki jih poslovodstvo predloži za kompiliranje, ali drugače zbirati dokazov za izdajo revizijskega mnenja ali sklepa o preiskavi glede priprave računovodskih informacij.
3. Poslovodstvo obdrži odgovornost za računovodske informacije in za podlago, na kateri so pripravljene in predstavljene. Ta odgovornost vključuje uporabo presoje poslovodstva, ki je potrebna za pripravo in predstavitev računovodskih informacij, vključno z izborom in uporabo računovodskih usmeritev, in po potrebi s pripravo sprejemljivih računovodskih ocen (glej odstavka A12–A13).
4. Ta MSS ne nalaga odgovornosti poslovodstvu ali pristojnim za upravljanje niti ne razveljavlja zakonov in drugih predpisov, ki urejajo njihovo odgovornost. Posel, ki se izvaja v skladu s tem MSS-jem, temelji na predpostavki, da so se poslovodstvo ali pristojni za upravljanje, kjer je to primerno, dogovorili o določenih nalogah, ki so temeljne za opravljanje posla kompiliranja (glej odstavka A12–A13).
5. Računovodske informacije, ki so predmet posla kompiliranja, utegnejo biti potrebne za različne namene, me drugim tudi za:
6. izpolnjevanje zahtev obveznega obdobnega računovodskega poročanja, ki jih postavlja zakon ali drug predpis, ali
7. namene, ki niso v zvezi z obveznim računovodskim poročanjem po zakonu ali drugem predpisu, med drugim na primer:

* za poslovodstvo ali pristojne za upravljanje, pripravljene na podlagi, ki ustreza njihovim posebnim namenom (kot je priprava računovodskih informacij za notranjo uporabo);
* za obdobno računovodsko poročanje za zunanje stranke na podlagi pogodbe ali druge oblike dogovora (kot so računovodske informacije, pripravljene za organ, ki zagotavlja financiranje, z namenom pridobitve ali nadaljnjega zagotavljanja subvencije);
* za transakcijske namene, na primer v podporo transakciji, ki vsebuje spremembe lastništva organizacije ali njene strukture financiranja (kot je združitev ali pripojitev).

1. Za pripravo in predstavitev računovodskih informacij se lahko uporabijo različni okviri računovodskega poročanja, od preproste računovodske podlage, svojstvene za organizacijo, do uveljavljenih standardov računovodskega poročanja. Okvir računovodskega poročanja, ki ga sprejme poslovodstvo za pripravo in predstavitev računovodskih informacij, bo odvisen od vrste organizacije in predvidene uporabe teh informacij. (glej odstavke A16–A18.)

**Veljava tega MSS-ja**

1. Ta MSS vsebuje cilje računovodskega strokovnjaka pri ravnanju v skladu s tem MSS-jem, kar zagotavlja kontekst, v katerega so postavljene zahteve tega MSS-ja, in pomaga računovodskemu strokovnjaku pri razumevanju, kaj je treba doseči s poslom kompiliranja.
2. Ta MSS vsebuje zahteve, izražene z zavezujočim sedanjikom, ki so zasnovane tako, da računovodskemu strokovnjaku omogočajo doseči navedene cilje.
3. Poleg tega vsebuje ta MSS uvodno gradivo, opredelitve pojmov ter navodila za uporabo in drugo pojasnjevalno gradivo, kar zagotavlja kontekst, pomemben za pravilno razumevanje tega MSS-ja.
4. Poglavje *Uporaba in drugo pojasnjevalno gradivo* daje nadaljnjo razlago zahtev in navodila za njihovo izvajanje. Ta navodila sama po sebi sicer ne postavljajo nobene zahteve, so pa pomembna za pravilno uporabo zahtev. Poglavje *Uporaba in drugo pojasnjevalno gradivo* lahko zagotavlja tudi informacije o ozadju zadev, obravnavanih v tem MSS-ju, ki pomagajo pri uporabi zahtev.

**Datum uveljavitve**

1. Ta MSS velja za poročila o poslih kompiliranja, datirana s 1. julijem 2013 ali kasneje.

**Cilji**

1. Cilja računovodskega strokovnjaka pri poslu kompiliranja po tem MSS-ju sta:
2. uporaba poglobljenega znanja s področij računovodenja in računovodskega poročanja za pomoč poslovodstvu pri pripravi in predstavitvi računovodskih informacij v skladu s primernim okvirom računovodskega poročanja na podlagi informacij, ki jih zagotovi poslovodstvo, in
3. poročanje v skladu z zahtevami tega MSS-ja.

Opredelitev pojmov

1. Razlagalni slovar iz Priročnika[[3]](#footnote-4) (*Razlagalni slovar*) vključuje izraze, ki so opredeljeni v tem MSS-ju, ter tudi opise drugih izrazov, uporabljenih v tem MSS-ju, kot pomoč dosledno enaki razlagi. Za namene tega MSS-ja imajo navedeni izrazi naslednji pomen:
2. Primeren okvir računovodskega poročanja − Okvir računovodske­ga poročanja, ki so ga sprejeli poslovodstvo, in kjer je to primerno, pristojni za upravljanje za pripravljanje računovodskih izkazov in ki je sprejemljiv glede na vrsto organizacije in na cilje računo­vodskih informacij, ali ki ga zahteva zakon ali drug predpis (glej odstavke A30–A32).
3. Posel kompiliranja − Posel, v katerem računovodski strokovnjak v javni praksi uporablja poglobljeno znanje računovodenja in računovodskega poročanja za pomoč poslovodstvu pri pripravi in predstavitvi računovodskih informacij organizacije v skladu s primernim okvirom računovodskega poročanja in poroča, kot to zahteva ta MSS. Povsod v tem MSS-ju so izrazi »kompiliranje«, »kompilacija« in »kompiliran« uporabljeni v tem kontekstu.
4. Partner, zadolžen za posel – Partner ali druga oseba v podjetju, ki je odgovorna za posel in njegovo izvedbo ter za poročilo, ki je izdano v imenu podjetja, ter ima, kadar je to zahtevano, primerno pooblastilo poklicnega, zakonskega ali regulativnega organa.
5. Delovna skupina za posel – Vsi partnerji in osebje, ki izvajajo posel, ter vsi posamezniki, ki jih je pogodbeno zaposlilo podjetje ali podjetje v mreži in izvajajo postopke v zvezi s poslom. To izključuje zunanje veščake, ki jih je pogodbeno zaposlilo podjetje ali podjetje v mreži.
6. Napačna navedba – Razlika med zneskom, razvrstitvijo, predstavitvijo ali razkritjem kake postavke, o kateri se poroča v računovodskih informacijah, in med zneskom, razvrstitvijo, predstavitvijo ali razkritjem te postavke, kot to zahteva primerni okvir računovodskega poročanja. Napačna navedba lahko nastane zaradi napake ali zaradi prevare.

Kadar so računovodske informacije pripravljene v skladu z okvirom poštene predstavitve, vključujejo napačne navedbe tudi tiste prilagoditve zneskov, razvrstitev, predstavitev ali razkritij, ki so po presoji računovodskega strokovnjaka v javni praksi potrebne, da bi bile računovodske informacije v vseh pomembnih pogledih predstavljene pošteno oziroma da bi bile resničen in pošten prikaz.

* 1. Računovodski strokovnjak – Računovodski strokovnjak v javni praksi, ki opravlja posel kompiliranja. Izraz vključuje partnerja, zadolženega za posel, ali druge člane delovne skupine za posel ali podjetje, kjer je to primerno. Kadar je izrecen namen tega MSS-ja, da neko zahtevo ali nalogo opravi partner, zadolžen za posel, je uporabljen izraz »partner, zadolžen za posel« namesto izraza »računovodski strokovnjak«. Kjer je to primerno, je treba izraza »partner, zadolžen za posel« in »podjetje« brati tako, kot da se nanašata na njuni sopomenki v javnem sektorju.
  2. Ustrezne etične zahteve – Etične zahteve, ki se nanašajo na delovno skupino za posel, kadar opravlja posle kompiliranja, ki običajno obsegajo določbe *Mednarodnega kodeksa etike za računovodske strokovnjake (vključno z Mednarodnimi standardi neodvisnosti)* (Kodeks IESBA), ki ga je izdal Odbor za Mednarodne standarde etike za računovodske strokovnjake, ki so povezani s posli kompiliranja, skupaj s tistimi etičnimi zahtevami v državi, ki so strožje (glej odstavek A21).

Zahteve

**Izvajanje posla kompiliranja v skladu s tem MSS-jem**

1. Računovodski strokovnjak mora poznati celotno besedilo tega MSS-ja, tudi njegovo uporabo in drugo pojasnjevalno gradivo, tako da razume njegove cilje in pravilno uporablja njegove zahteve.

*Ravnanje v skladu z ustreznimi zahtevami*

1. Računovodski strokovnjak se ravna po vsaki zahtevi tega MSS-ja, razen kadar posamezna zahteva ni ustrezna za posel kompiliranja, na primer če v poslu ni okoliščin, na katere se zahteva nanaša.
2. Računovodski strokovnjak ne sme izraziti skladnosti s tem MSS-jem, če ni ravnal po vseh zahtevah tega MSS-ja, ki se nanašajo na posel kompiliranja.

**Etične zahteve**

1. Računovodski strokovnjak se ravna po ustreznih etičnih zahtevah (glej odstavke A19–A21e).

**Strokovna presoja**

1. Računovodski strokovnjak uporablja pri izvajanju posla kompiliranja strokovno presojo (glej odstavke A22–A24).

**Zagotavljanje kakovosti glede na raven posla**

1. Partner, zadolžen za posel, odgovarja za:
2. celovito kakovost vsakega posla kompiliranja, ki ga prevzame, in
3. opravljanje posla v skladu z usmeritvami in postopki za obvladovanje kakovosti v podjetju, s tem da (glej odstavek A25):
   1. upošteva ustrezne postopke v zvezi s sprejemom in nadaljevanjem poslov in razmerij s strankami (glej odstavek A26);
   2. se prepriča, da ima delovna skupina za posel kot celota ustrezna znanja in sposobnosti za opravljanje posla kompiliranja;
   3. je pozoren na znake kršitev ustreznih etičnih zahtev s strani članov delovne skupine za posel in določi primerne ukrepe, če partner, zadolžen za posel, izve za zadeve, ki kažejo, da so člani delovne skupine za posel kršili ustrezne etične zahteve (glej odstavek A27);
   4. usmerja, nadzoruje in opravlja posel v skladu s strokovnimi standardi ter z ustreznimi zakonskimi zahtevami in drugimi predpisi;
   5. prevzame odgovornost za hranjenje ustrezne dokumentacije posla.

**Sprejem in nadaljevanje posla**

*Nadaljevanje razmerij s strankami, sprejem posla in dogovarjanje o pogojih za posel*

1. Računovodski strokovnjak ne sprejme posla, če se s poslovodstvom in z naročnikom, če je to druga oseba, ni dogovoril o pogojih posla, med drugim tudi o:
2. predvideni uporabi in distribuiranju računovodskih informacij ter kakršnihkoli omejitvah uporabe ali distribuiranja, kadar je to primerno (glej odstavke A20, A28−A29, A32−A33);
3. opredelitvi primernega okvira računovodskega poročanja (glej odstavke A20, A30−A33);
4. cilju in področju posla kompiliranja (glej odstavek A20);
5. odgovornosti računovodskega strokovnjaka, vključno z ravnanjem v skladu z ustreznimi etičnimi zahtevami (glej odstavek A20);
6. odgovornosti poslovodstva za (glej odstavke A34−A36):
   1. računovodske informacije ter za njihovo pripravo in predstavitev v skladu z okvirom računovodskega poročanja, ki je sprejemljiv z vidika predvidene uporabe računovodskih informacij in predvidenih uporabnikov;
   2. točnost in popolnost evidenc, dokumentov, pojasnil in drugih informacij, ki jih poslovodstvo zagotovi za posel kompiliranja; in
   3. presoje, ki so bile potrebne pri pripravi in predstavitvi računovodskih informacij, vključno s tistimi, za katere utegne računovodski strokovnjak nuditi pomoč med poslom kompiliranja (glej odstavek A22);
7. pričakovani obliki in vsebini poročila računovodskega strokovnjaka.
8. Računovodski strokovnjak zapiše dogovorjene pogoje posla v listino o poslu ali v kako drugo primerno obliko pisnega dogovora, preden začne opravljati posel (glej odstavke A37−A39).

*Ponavljajoči se posli*

1. Pri ponavljajočih se poslih kompiliranja računovodski strokovnjak oceni, ali okoliščine, vključno s spremembami v presojah o sprejemu posla, zahtevajo spremembo pogojev za posel in ali je treba poslovodstvo opozoriti na obstoječe pogoje za posel (glej odstavek A40).

**Obveščanje poslovodstva in pristojnih za upravljanje**

1. Med opravljanjem posla kompiliranja računovodski strokovnjak pravočasno obvešča poslovodstvo ali pristojne za upravljanje, kjer je to primerno, o vseh zadevah v zvezi s poslom kompiliranja, ki so po strokovni presoji računovodskega strokovnjaka dovolj pomembne, da zaslužijo pozornost poslovodstva ali pristojnih za upravljanje (glej odstavka A41–A41a).

**Opravljanje posla**

*Seznanjanje računovodskega strokovnjaka s poslom*

1. Da lahko opravlja posel kompiliranja, se mora računovodski strokovnjak dovolj dobro seznaniti z naslednjimi zadevami (glej odstavke A42−A44):
2. poslovanje in delovanje organizacije, vključno z njenim računovodskimi sistemom in evidencami, in
3. primeren okvir računovodskega poročanja, vključno z njegovo uporabo v panogi, v kateri organizacija deluje.

*Kompiliranje računovodskih informacij*

1. Računovodski strokovnjak kompilira računovodske informacije z uporabo evidenc, dokumentov, pojasnil in drugih informacij, vključno z bistvenimi presojami, ki jih je zagotovilo poslovodstvo.
2. Računovodski strokovnjak razpravlja s poslovodstvom oziroma po potrebi s pristojnimi za upravljanje o tistih bistvenih presojah, za katere je računovodski strokovnjak nudil pomoč med opravljanjem kompiliranja računovodskih informacij (glej odstavek A45).
3. Pred dokončanjem posla kompiliranja računovodski strokovnjak prebere kompilirane računovodske informacije z upoštevanjem svojega poznavanja poslovanja in delovanja organizacije ter primernega okvira računovodskega poročanja (glej odstavek A46).
4. Če računovodski strokovnjak med opravljanjem posla kompiliranja ugotovi, da so evidence, dokumenti, pojasnila in druge informacije za posel kompiliranja, vključno z bistvenimi presojami, ki jih je zagotovilo poslovodstvo, nepopolni, netočni ali drugače nezadovoljivi, na to opozori poslovodstvo in zahteva dodatne ali popravljene informacije.
5. Če računovodski strokovnjak ne more dokončati posla kompiliranja, ker poslovodstvo ni zagotovilo evidenc, dokumentov, pojasnil in drugih informacij, vključno z bistvenimi presojami, kot jih je zahteval, odstopi od posla in obvesti poslovodstvo in pristojne za upravljanje o razlogih za svoj odstop (glej odstavek A52).
6. Če računovodski strokovnjak med opravljanjem posla ugotovi, da:
7. se kompilirane računovodske informacije neustrezno sklicujejo na primerni okvir računovodskega poročanja ali ga neustrezno opisujejo (glej odstavek A47);
8. so potrebna dopolnila h kompiliranim računovodskim informacijam, da bi te ne vsebovale pomembno napačnih navedb, ali (glej odstavke A48−A50)
9. so kompilirane računovodske informacije kako drugače zavajajoče (glej odstavek A51),

predlaga poslovodstvu ustrezna dopolnila.

1. Če poslovodstvo odkloni izvedbo predlaganih dopolnil h kompiliranim računovodskim informacijam ali je ne dovoli računovodskemu strokovnjaku, računovodski strokovnjak odstopi od posla in obvesti poslovodstvo in pristojne za upravljanje o razlogih za svoj odstop (glej odstavek A52).
2. Če odstop od posla ni mogoč, računovodski strokovnjak ugotovi, kakšna poklicna in zakonska odgovornost velja v takih okoliščinah.
3. Računovodski strokovnjak pridobi od poslovodstva ali, kjer je to primerno, pristojnih za upravljanje potrditev, da prevzemajo odgovornost za končno različico kompiliranih računovodskih informacij (glej odstavek A62).

**Dokumentacija**

1. Računovodski strokovnjak vključi v dokumentacijo posla (glej odstavke A53−A55):
2. bistvene zadeve, ki so se pojavile med poslom kompiliranja, in opis, kako jih je računovodski strokovnjak obravnaval;
3. zapis, kako se kompilirane računovodske informacije skladajo z evidencami, dokumenti, pojasnili in drugimi informacijami, ki jih je zagotovilo poslovodstvo in ki so podlaga za kompiliranje, in
4. kopijo končne različice kompiliranih računovodskih informacij, za katero so poslovodstvo ali, kjer je to primerno, pristojni za upravljanje potrdili svojo odgovornost, ter poročilo računovodskega strokovnjaka (glej odstavek A62).

**Poročilo računovodskega strokovnjaka**

1. Eden od pomembnih namenov poročila računovodskega strokovnjaka je, da jasno sporoči naravo posla kompiliranja ter vlogo računovodskega strokovnjaka in njegovo odgovornost pri tem poslu. Poročilo računovodskega strokovnjaka ni sredstvo za izražanje mnenja ali sklepa o računovodskih informacijah v kakršni koli obliki.
2. Poročilo računovodskega strokovnjaka, izdano za posel kompiliranja, je v pisni obliki in ima naslednje sestavine (glej odstavke A56−A57, A63):
3. naslov poročila;
4. naslovnika (naslovnike), kot je zahtevano s pogoji za posel (glej odstavek A58);
5. izjavo, da je računovodski strokovnjak kompiliral računovodske informacije na podlagi informacij, ki jih je zagotovilo poslovodstvo;
6. opis odgovornosti poslovodstva ali, kjer je to primerno, pristojnih za upravljanje v zvezi s poslom kompiliranja in v zvezi z računovodskimi informacijami;
7. opredelitev primernega okvira računovodskega poročanja, in če je uporabljen okvir računovodskega poročanja za poseben namen, opis ali sklic na opis takega okvira računovodskega poročanja za poseben namen v računovodskih informacijah;
8. opredelitev računovodskih informacij, vključno z nazivom vsake sestavine računovodskih informacij, če te obsegajo več kot eno sestavino, ter datum računovodskih informacij in obdobje, na katero se nanašajo;
9. opis nalog računovodskega strokovnjaka pri kompiliranju računovodskih informacij, vključno z navedbo, da je bil posel opravljen v skladu s tem MSS-jem in da je računovodski strokovnjak ravnal v skladu z ustreznimi etičnimi zahtevami;
10. opis, kaj v skladu s tem MSS-jem pomeni posel kompiliranja;
11. pojasnilo, da:
    1. računovodskemu strokovnjaku ni treba preverjati točnosti ali popolnosti informacij za kompiliranje, ki jih je zagotovilo poslovodstvo, ker posel kompiliranja ni posel dajanja zagotovila, in
    2. zato računovodski strokovnjak ne izraža revizijskega mnenja ali sklepa o preiskavi o tem, ali so bile računovodske informacije pripravljene v skladu s primernim okvirom računovodskega poročanja;
12. če so računovodske informacije pripravljene z uporabo okvira računovodskega poročanja za poseben namen, pojasnjevalni odstavek (glej odstavke A59−A61):
13. v katerem je opisan namen, za katerega so računovodske informacije pripravljene, in so po potrebi navedeni predvideni uporabniki ali sklic na pojasnilo v računovodskih informacijah, ki razkriva te informacije, in
14. ki opozori bralce poročila na dejstvo, da so bile računovodske informacije pripravljene v skladu z okvirom za poseben namen in zato morda niso primerne za druge namene;
15. datum poročila računovodskega strokovnjaka;
16. podpis računovodskega strokovnjaka;
17. naslov računovodskega strokovnjaka.
18. Računovodski strokovnjak opremi poročilo z datumom, na katerega je dokončal posel kompiliranja v skladu s tem MSS-jem (glej odstavek A62).

\* \* \*

**Uporaba in drugo pojasnjevalno gradivo**

**Področje tega MSS-ja**

*Splošne presoje* (glej odstavek 1)

1. Pri poslu kompiliranja, kjer je naročnik nekdo drug in ne poslovodstvo ali pristojni za upravljanje organizacije, se lahko ta MSS uporabi z ustreznimi prilagoditvami.
2. Pomoč računovodskega strokovnjaka poslovodstvu organizacije s storitvami ali dejavnostmi pri pripravi in predstavitvi računovodskih informacij organizacije ima lahko več različnih oblik. Kadar je računovodski strokovnjak zadolžen, da opravlja take storitve ali dejavnosti za organizacijo v skladu s tem MSS-jem, je povezanost računovodskega strokovnjaka z računovodskimi informacijami predstavljena v poročilu računovodskega strokovnjaka, ki ga za posel izda v obliki, kot jo zahteva ta MSS. Poročilo računovodskega strokovnjaka vsebuje njegovo nedvoumno izjavo o ravnanju v skladu s tem MSS-jem.

*Uporaba pri poslih kompiliranja drugih računovodskih informacij, ki niso računovodske informacije iz preteklosti* (glej odstavek 2)

1. Ta MSS obravnava posle, kjer računovodski strokovnjak pomaga poslovodstvu organizacije pri pripravi in predstavitvi računovodskih informacij iz preteklosti. Vendar pa se lahko ta MSS z ustreznimi prilagoditvami uporabi tudi, kadar je računovodski strokovnjak zadolžen za pomoč poslovodstvu pri pripravi in predstavitvi drugih računovodskih informacij, kot so na primer:
   * pro forma računovodske informacije;
   * predračunske računovodske informacije, vključno s finančnimi načrti ali napovedmi.
2. Računovodski strokovnjak lahko prevzame tudi posle za pomoč poslovodstvu pri pripravi in predstavitvi neračunovodskih informacij, na primer izkazov toplogrednih plinov, statističnih poročil ali poročil z drugimi informacijami. V takih okoliščinah lahko računovodski strokovnjak uporabi ta MSS, ki ga po potrebi prilagodi ustrezno takim poslom.

*Presoje v zvezi z uporabo tega MSS-ja* (glej odstavek 3)

1. Obvezna uporaba tega MSS-ja je lahko določena v državnih predpisih za posle, kjer računovodski strokovnjaki prevzamejo storitve v zvezi s pripravo in predstavitvijo računovodskih informacij organizacije (na primer v zvezi s pripravo računovodskih izkazov iz preteklosti, kot so zahtevani za javne evidence). Če obvezna uporaba ni določena niti v zakonu ali drugem predpisu niti v veljavnih strokovnih standardih ali na kak drug način, lahko računovodski strokovnjak vseeno sklene, da je uporaba tega MSS-ja primerna glede na okoliščine.

*Razmerje do MSOK-a 1* (glej odstavek 4)

1. MSOK 1 obravnava odgovornost podjetij, da vzpostavijo in vzdržujejo svojo ureditev obvladovanja kakovosti za posle sorodnih storitev, vključno s posli kompiliranja. Ta odgovornost se nanaša na vzpostavitev:
   * ureditve obvladovanja kakovosti v podjetju in
   * s tem povezanih usmeritev v podjetju, zasnovanih za doseganje cilja ureditve obvladovanja kakovosti in njenih postopkov za doseganje in spremljanje spoštovanja teh usmeritev.
2. V skladu z MSOK-om 1 mora podjetje vzpostaviti in vzdrževati ureditev obvladovanja kakovosti za pridobitev sprejemljivega zagotovila, da:
3. podjetje in njegovo osebje izpolnjujeta strokovne standarde ter ustrezne zakonske in regulativne zahteve ter
4. so poročila, ki jih izdaja podjetje ali partnerji, zadolženi za posle, primerna glede na okoliščine.[[4]](#footnote-5)
5. Pravna ureditev, ki ni sprejela MSOK 1 v zvezi s posli kompiliranja, lahko določi zahteve za obvladovanje kakovosti v podjetjih, ki opravljajo take posle. Določbe tega MSS-ja v zvezi z obvladovanjem kakovosti na ravni posameznega posla temeljijo na predpostavki, da so sprejete zahteve za obvladovanje kakovosti vsaj tako stroge kot tiste v MSOK-u 1. To je doseženo, če te zahteve zavezujejo podjetje, da doseže cilje zahtev iz MSOK-a 1, vključno z obveznostjo, da vzpostavi ureditev obvladovanja kakovosti, ki obsega usmeritve in postopke, ki obravnavajo vsako od naslednjih sestavin:
   * odgovornost vodstva za kakovost v podjetju,
   * ustrezne etične zahteve,
   * sprejem in nadaljevanje razmerij z naročniki in posebne posle,
   * človeške vire,
   * izvajanje posla in
   * spremljanje.
6. V kontekstu ureditve obvladovanja kakovosti v podjetju morajo delovne skupine za posle izvajati postopke obvladovanja kakovosti, ki se nanašajo na posel.
7. Če informacije, ki jih dajo podjetje ali druge stranke, ne kažejo na kaj drugega, se delovna skupina za posel upravičeno lahko zanese na ureditev obvladovanja kakovosti v podjetju. Delovna skupina za posel se lahko na primer zanese na ureditev obvladovanja kakovosti v podjetju v zvezi z:
   * usposobljenostjo osebja zaradi načina kadrovanja in urejenega usposabljanja;
   * ohranjanjem razmerij z naročniki zaradi ureditev sprejemanja naročnikov in nadaljevanja razmerij z njimi;
   * izpolnjevanjem zakonskih in regulativnih zahtev zaradi postopkov spremljanja.

Pri presoji pomanjkljivosti, ugotovljenih v ureditvi obvladovanja kakovosti v podjetju, ki lahko vplivajo na posel kompiliranja, lahko partner, zadolžen za posel, upošteva ukrepe, ki jih je podjetje sprejelo za izboljšanje stanja in ki po njegovi presoji zadoščajo za ta posel kompiliranja.

1. Pomanjkljivost v ureditvi obvladovanja kakovosti v podjetju ne kaže nujno na to, da posel kompiliranja ni bil izveden v skladu s strokovnimi standardi in veljavnimi zakonskimi in regulativnimi zahtevami ali da poročilo računovodskega strokovnjaka ni bilo ustrezno.

**Posel kompiliranja**

*Uporaba izrazov »poslovodstvo« in »pristojni za upravljanje«* (glej odstavke 5, 7−8)

1. Odgovornost poslovodstva in odgovornost pristojnih za upravljanje se razlikuje glede na pravne ureditve in vrste organizacij. Te razlike vplivajo na način, kako računovodski strokovnjak uporabi zahteve tega MSS-ja v zvezi s poslovodstvom ali pristojnimi za upravljanje. Zato ima izraz »poslovodstvo« in, kjer je to primerno, »pristojni za upravljanje«, ki je uporabljen na različnih mestih v tem MSS-ju, namen opozoriti računovodskega strokovnjaka, da utegnejo imeti različne organizacije različne strukture in ureditve poslovodenja in upravljanja.
2. Različne odgovornosti v zvezi s pripravo računovodskih informacij in zunanjim računovodskim poročanjem so odgovornosti poslovodstva ali pristojnih za upravljanje glede na dejavnike, kot so:
   * viri in struktura organizacije;
   * vloga poslovodstva in vloga pristojnih za upravljanje v organizaciji, kot ju določa ustrezni zakon ali drug predpis, ali če takega predpisa za organizacijo ni, katera koli uradna ureditev upravljanja ali določanja odgovornosti (zapisana na primer v pogodbi ali ustanovni listini ali drugi vrsti dokumenta, s katerim je organizacija ustanovljena).

V mnogih majhnih organizacijah pogosto ni delitve vlog poslovodenja in upravljanja organizacije ali pa so pristojni za upravljanje organizacije vključeni tudi v poslovodenje organizacije. V večini drugih primerov, zlasti v večjih organizacijah, pa je poslovodstvo odgovorno za poslovanje ali delovanje organizacije in za poročanje o tem, medtem ko pristojni za upravljanje izvajajo nadzor nad poslovodstvom. V večjih organizacijah pogosto pristojni za upravljanje imajo ali prevzamejo odgovornost za potrjevanje računovodskih informacij organizacije, zlasti če so namenjene za uporabo pri zunanjih strankah. V velikih organizacijah je pogosto zadolžena za določene nadzorne naloge podskupina pristojnih za upravljanje, na primer revizijska komisija. V nekaterih pravnih ureditvah je priprava računovodskih izkazov organizacije v skladu z določenim okvirom zakonska odgovornost pristojnih za upravljanje, v drugih pravnih ureditvah pa je to odgovornost poslovodstva.

*Vključenost v druge dejavnosti v zvezi s pripravo in predstavitvijo računovodskih informacij* (glej odstavek 5)

1. Področje posla kompiliranja se bo spreminjalo odvisno od okoliščin posla. Vendar pa bo v vsakem primeru vključevalo pomoč poslovodstvu pri pripravi in predstavitvi računovodskih informacij organizacije v skladu z okvirom računovodskega poročanja na podlagi informacij, ki jih zagotovi poslovodstvo. Pri nekaterih poslih kompiliranja utegne poslovodstvo samo že prej pripraviti osnutek ali predhodno obliko računovodskih informacij.
2. Računovodski strokovnjak lahko poleg posla kompiliranja prevzame za poslovodstvo tudi nekatere druge dejavnosti. Lahko je na primer zaprošen, da tudi zbere, razvrsti in povzame osnovne računovodske podatke organizacije in iz podatkov v računovodskih evidencah sestavi bruto bilanco. Bruto bilanco bi nato uporabili kot osnovno informacijo, iz katere lahko računovodski strokovnjak kompilira računovodske informacije, ki so predmet posla kompiliranja v skladu s tem MSS-jem. To se pogosto zgodi pri manjših organizacijah, ki nimajo dobro razvitih računovodskih sistemov, ali pri organizacijah, ki pripravo računovodskih evidenc raje prepustijo zunanjim izvajalcem. Ta MSS ne obravnava takih dodatnih dejavnosti, ki jih utegne računovodski strokovnjak opraviti v pomoč poslovodstvu na drugih področjih pred kompiliranjem računovodskih izkazov organizacije.

*Okviri računovodskega poročanja* (glej odstavek 10)

1. Računovodske informacije so lahko pripravljene v skladu z okvirom računovodskega poročanja, ki je zasnovan tako, da zadosti:

* splošnim potrebam širokega kroga uporabnikov po računovodskih informacijah (to je »okvir računovodskega poročanja za splošen namen«) ali
* potrebam posebnih uporabnikov po računovodskih informacijah (to je »okvir računovodskega poročanja za poseben namen«).

Zahteve primernega okvira računovodskega poročanja določajo obliko in vsebino računovodskih informacij. V nekaterih primerih se uporablja za okvir računovodskega poročanja izraz »računovodska podlaga«.

1. Primeri običajno uporabljenih okvirov računovodskega poročanja za splošen namen so:

* Mednarodni standardi računovodskega poročanja (MSRP) in uveljavljeni nacionalni standardi računovodskega poročanja, ki veljajo za organizacije, ki kotirajo;
* Mednarodni standardi računovodskega poročanja za majhne in srednje velike organizacije (MSRP-ji za MSO) in uveljavljeni nacionalni standardi računovodskega poročanja, ki veljajo za majhne in srednje velike organizacije.

1. Primeri okvirov računovodskega poročanja za poseben namen, ki se lahko uporabljajo odvisno od posameznih namenov računovodskih informacij, so:

* davčna podlaga računovodenja, ki se uporablja v posameznih pravnih ureditvah za pripravo računovodskih informacij za izpolnitev davčnih obveznosti;
* za organizacije, ki niso zavezane k uporabi uveljavljenega okvira računovodskega poročanja:
  + računovodska podlaga, uporabljena pri pripravi računovodskih informacij posamezne organizacije, ki je primerna za predvideno uporabo računovodskih informacij in za okoliščine organizacije (na primer uporaba računovodenja po načelu denarnega toka z izbranimi konti po nastanku dogodka, kot so terjatve do kupcev in obveznosti do dobaviteljev, kar privede do bilance stanja in izkaza poslovnega izida; ali pa uporaba uveljavljenega okvira računovodskega poročanja, ki je prilagojen tako, da ustreza posebnemu namenu, za katerega so računovodske informacije pripravljene);
  + računovodenje po načelu denarnega toka, ki privede do izkaza prejemkov in izdatkov (na primer za delitev presežka denarnih prejemkov nad izdatki med lastnike imetja, danega v najem; ali zaradi evidence sprememb stanja gotovine za manjše izdatke društva).

**Etične zahteve** (glej odstavek 21)

1. Kodeks IESBA vzpostavlja temeljna načela poklicne etike, ki so:
2. neoporečnost,
3. nepristranskost,
4. strokovna usposobljenost in potrebna skrbnost,
5. zaupnost in
6. poklicu primerno obnašanje.

Temeljna načela etike določajo standard obnašanja, ki naj bi ga računovodski strokovnjak upošteval.

Kodeks IESBA zagotavlja konceptualni okvir, ki vzpostavlja pristop, in ki ga mora računovodski strokovnjak uporabiti pri prepoznavanju, ovrednotenju in ocenjevanju nevarnosti za skladnost s temeljnimi načeli. V primeru revizij, preiskav ali drugih poslov dajanja zagotovil Kodeks IESBA določa *Mednarodne standarde neodvisnosti*, ki so bili vzpostavljeni z uporabo konceptualnega okvira za nevarnosti za neodvisnost, povezane s temi posli.

*Etične presoje v zvezi s povezanostjo računovodskega strokovnjaka z informacijami* (glej odstavek 21, 24(a)−(d))

1. Kodeks IESBA[[5]](#footnote-6) v zvezi z uporabo načela neoporečnosti zahteva, da računovodski strokovnjak ni zavestno povezan s poročili, objavami ali drugimi informacijami, kadar je prepričan, da informacije:
2. vsebujejo pomembno napačno ali zavajajočo navedbo;
3. vsebujejo brezbrižno podane navedbe ali informacije ali
4. opuščajo ali prikrivajo zahtevane informacije, kjer bi bilo tako opuščanje ali prikrivanje zavajajoče.

Če računovodski strokovnjak opazi, da je bil povezan s takimi informacijami, mora v skladu s Kodeksom IESBA ukrepati tako, da se njegova povezanost s takimi informacijami prekine.

*Neodvisnost* (glej odstavka 17(g), 21)

1. Kljub temu da *Mednarodni standardi neodvisnosti* v Kodeksu IESBA ne veljajo za posle kompiliranja, lahko etični kodeksi, zakoni ali drugi predpisi v državi določajo zahteve ali razkritja, ki se nanašajo na neodvisnost.

Poročanje ustreznemu organu izven organizacije o prepoznanem ali domnevnem ravnanju, ki ni v skladu z zakoni in predpisi

1. Zakon, drug predpis ali ustrezne etične zahteve lahko:
2. zahtevajo, da praktik poroča ustreznemu organu izven organizacije o ravnanju, ki ni v skladu z zakoni in drugimi predpisi,
3. določajo odgovornosti, v skladu s katerimi je lahko poročanje ustreznemu organu izven organizacije v določenih okoliščinah primerno.[[6]](#footnote-7)
4. Poročanje organu izven organizacije o prepoznanem ali domnevnem ravnanju, ki ni v skladu z zakoni in drugimi predpisi, je morda potrebno ali primerno v določenih okoliščinah, ker:
5. zakon, predpis ali ustrezne etične zahteve od praktika zahtevajo, da poroča;
6. je praktik določil, da je poročanje ustrezen ukrep kot odziv na prepoznano ali domnevno ravnanje, ki ni v skladu z ustreznimi etičnimi zahtevami;
7. zakon, drug predpis ali ustrezne etične zahteve praktiku zagotavljajo pravico, da to stori.
8. V skladu z odstavkom 28 tega MSS-ja se od praktika ne pričakuje, da ima raven poznavanja zakonov in drugih predpisov, ki presega raven, potrebno za izvajanje poslov kompiliranja. Zakon, drug predpis ali ustrezne etične zahteve lahko pričakujejo, da praktik uporabi znanje, strokovno presojo in poglobljeno znanje pri odzivanju na prepoznano ali domnevno ravnanje, ki ni v skladu z zakoni in drugimi predpisi. Ali dejanje predstavlja dejansko ravnanje, ki ni v skladu z zakonom ali ustreznim predpisom, je končno zadeva, o kateri odloča sodišče ali drug ustrezen sodni organ.

1. V nekaterih okoliščinah lahko poročanje ustreznemu organu izven organizacije o prepoznanem ali domnevnem ravnanju, ki ni v skladu z zakoni in drugimi predpisi, prepreči praktikova obveza glede zaupnosti v skladu z zakonom, drugim predpisom ali ustreznimi etičnimi zahtevami. V drugih primerih poročanje ustreznemu organu izven organizacije o prepoznanem ali domnevnem ravnanju, ki ni v skladu z zakoni in drugimi predpisi, ne bi veljalo za kršitev obveze glede zaupnosti v skladu z ustreznimi etičnimi zahtevami.[[7]](#footnote-8)
2. Praktik lahko prouči notranje posvetovanje (npr. v podjetju ali mreži podjetij), da pridobi pravne nasvete za razumevanje strokovnih ali pravnih vplivov pri določanju poteka delovanja ali zaupno posvetovanje z regulatorjem ali strokovnim organom (razen če zakon ali drug prepis to prepoveduje ali bi to predstavljalo kršitev obveze glede zaupnosti).[[8]](#footnote-9)

**Strokovna presoja** (glej odstavka 22, 24(e)(iii))

1. Strokovna presoja je bistvena za pravilno izvajanje posla kompiliranja. To pa zato, ker razlaga ustreznih etičnih zahtev in zahtev tega MSS-ja ter potreba po premišljenih odločitvah med opravljanjem posla kompiliranja terjajo uporabo ustreznega znanja in izkušenj glede na dejstva in okoliščine posla. Strokovna presoja je zlasti potrebna, kadar posel obsega pomoč poslovodstvu organizacije pri odločitvah o:

* sprejemljivosti okvira računovodskega poročanja, ki ga bo treba uporabiti pri pripravi in predstavitvi računovodskih informacij organizacije glede na predvideno uporabo računovodskih informacij in njihove predvidene uporabnike;
* načinu uporabe primernega okvira računovodskega poročanja, vključno z:
  + izbiro ustreznih računovodskih usmeritev v skladu s tem okvirom;
  + razvojem računovodskih ocen, ki so potrebne za pripravo in predstavitev računovodskih informacij v skladu s tem okvirom, in
  + pripravo in predstavitvijo računovodskih informacij v skladu s primernim okvirom računovodskega poročanja.

Računovodski strokovnjak vedno zagotovi pomoč poslovodstvu na podlagi predpostavke, da poslovodstvo oziroma pristojni za upravljanje razumejo bistvene presoje, ki se odražajo v računovodskih informacijah, in sprejemajo odgovornost za te presoje.

1. Strokovna presoja vključuje uporabo ustreznega usposabljanja, znanja in izkušenj v kontekstu, ki ga določajo ta MSS in računovodski ter etični standardi, pri sprejemanju premišljenih odločitev o načinih ukrepanja, ki ustrezajo okoliščinam posla kompiliranja.
2. Uporaba strokovne presoje pri posameznih poslih temelji na dejstvih in okoliščinah, ki jih računovodski strokovnjak pozna do datuma poročila o poslu, vključno z:

* znanjem, ki ga je pridobil pri opravljanju drugih poslov za to organizacijo, kadar je to primerno (na primer pri davčnih storitvah);
* poznavanjem poslovanja in delovanja organizacije, vključno z njenim računovodskim sistemom, ter uporabe primernega okvira računovodskega poročanja v panogi, v kateri organizacija deluje;
* stopnjo uporabe strokovne presoje poslovodstva, ki jo zahteva priprava in predstavitev računovodskih informacij.

**Zagotavljanje kakovosti glede na raven posla** (glej odstavek 23(b))

1. Pri prevzemanju odgovornosti za celovito kakovost vsakega posla poudarjajo ukrepi partnerja, zadolženega za posel, in njegova sporočila drugim članom delovne skupine za posel, kako pomembno je za doseganje kakovosti posla:
2. opravljanje dela v skladu s strokovnimi standardi ter regulativnimi in zakonskimi zahtevami;
3. ravnanje v skladu z ustreznimi usmeritvami in postopki za obvladovanje kakovosti v podjetju in
4. izdaja poročila računovodskega strokovnjaka o poslu v skladu s tem MSS-jem.

*Sprejem in nadaljevanje razmerij s strankami in poslov kompiliranja* (glej odstavek 23(b)(i))

1. MSOK 1 zahteva, da podjetje vsakič, preden sklene posel z novo stranko, kadar se odloča o nadaljevanju obstoječega posla ali proučuje sprejem novega posla z obstoječo stranko, pridobi take informacije, kot jih glede na okoliščine ocenjuje za potrebne. Informacije, ki pomagajo partnerju, zadolženemu za posel, pri ugotavljanju, ali je sprejem ali nadaljevanje razmerij s strankami in poslov kompiliranja primerno, lahko obsegajo informacije o neoporečnosti glavnih lastnikov, ključnega poslovodstva in pristojnih za upravljanje. Če partner, zadolžen za posel, utemeljeno dvomi v neoporečnost poslovodstva v taki meri, da bi to lahko vplivalo na dobro izvedbo posla, utegne biti neprimerno sprejeti ta posel.

*Ravnanje v skladu z ustreznimi etičnimi zahtevami pri izvajanju posla* (glej odstavek 23(b)(iii))

1. MSOK 1 določa odgovornosti podjetja za vzpostavitev usmeritev in postopkov, zasnovanih za pridobitev sprejemljivega zagotovila, da podjetje in njegovo osebje ravnata po ustreznih etičnih zahtevah. Ta MSS določa odgovornosti partnerja, zadolženega za posel, da delovna skupina za posel ravna v skladu z ustreznimi etičnimi zahtevami.

**Sprejem in nadaljevanje posla**

*Ugotavljanje predvidene uporabe računovodskih informacij* (glej odstavek 24(a))

1. Predvidena uporaba računovodskih informacij se ugotavlja glede na veljavni zakon, drug predpis ali dogovor glede zagotavljanja računovodskih informacij organizacije z upoštevanjem potreb po računovodskih informacijah notranjih ali zunanjih strank organizacije, ki so predvideni uporabniki. Primeri tega so računovodske informacije, ki jih mora organizacija zagotoviti v zvezi z opravljenimi transakcijami ali vlogami za finančne vire pri zunanjih strankah, kot so dobavitelji, banke ali drugi viri financiranja.
2. Strokovnjakovo ugotavljanje predvidene uporabe računovodskih informacij vključuje tudi poznavanje takih dejavnikov, kot so posebni namen ali nameni poslovodstva oziroma, kjer je to primerno, pristojnih za upravljanje, za potrebe katerih je bil posel kompiliranja naročen, ter poznavanje namenov naročnika posla, kadar je to druga stranka. Da pridobi informacije o določenih vidikih poslovanja ali delovanja organizacije, utegne na primer organ subvencijskega sklada zahtevati od organizacije, da zagotovi računovodske informacije, ki jih je kompiliral računovodskih strokovnjak, pripravljene v določeni obliki zaradi odobritve subvencije ali nadaljnje izplačevanje obstoječe subvencije.

*Opredelitev primernega okvira računovodskega poročanja* (glej odstavka 17(a), 24(b))

1. Odločitev o okviru računovodskega poročanja, ki ga poslovodstvo sprejme za računovodske informacije, se sprejme glede na predvideno uporabo informacij, kot je opisana v dogovorjenih pogojih za posel, in na zahteve ustreznega zakona ali drugega predpisa.
2. V nadaljevanju so navedeni primeri dejavnikov, ki kažejo, da bi bilo primerno proučiti, ali je okvir računovodskega poročanja sprejemljiv:

* vrsta organizacije in odgovor na vprašanje, ali je to regulirana oblika organizacije; na primer, ali je pridobitno usmerjeno podjetje, organizacija javnega sektorja ali nepridobitna organizacija;
* predvidena uporaba računovodskih informacij in predvideni uporabniki; računovodske informacije bi bile na primer lahko namenjene za uporabo širokemu krogu uporabnikov ali pa za uporabo poslovodstvu ali določenim zunanjim uporabnikom v okoliščinah posebnega namena, opredeljenega v dogovoru o pogojih za posel kompiliranja;
* ali je primerni okvir računovodskega poročanja predpisan ali opredeljen, bodisi z zakonom ali drugim predpisom bodisi s pogodbo ali drugačno obliko dogovora s tretjo stranko, ali pa ga je organizacija sprejela prostovoljno kot del svoje ureditve upravljanja ali odgovornosti;
* narava in oblika računovodskih informacij, ki jih je treba pripraviti in predstaviti v skladu s primernim okvirom računovodskega poročanja; na primer celota računovodskih izkazov, posamezen računovodski izkaz ali računovodske informacije, predstavljene v drugačni obliki, ki je bila dogovorjena med strankama s pogodbo ali drugačno obliko dogovora.

*Primerni dejavniki, kadar naj bi imele računovodske informacije poseben namen* (glej odstavek 24(a)−(b))

1. Naročnik se običajno dogovori s predvidenimi uporabniki o naravi in obliki računovodskih informacij za poseben namen, na primer kot je opredeljeno z določbami o računovodskem poročanju v pogodbi ali donaciji za projekt ali kot je zahtevano za predstavitev poslov ali dejavnosti organizacije. Ustrezna pogodba lahko zahteva uporabo uveljavljenega okvira računovodskega poročanja, kot je okvir računovodskega poročanja za splošen namen, ki ga je določil pooblaščeni ali priznani organ za standardizacijo ali zakon ali drug predpis. Druga možnost pa je, da se pogodbene stranke dogovorijo o uporabi okvira za splošen namen s prilagoditvami in spremembami, ki ustrezajo njihovim posebnim potrebam. V tem primeru je lahko primeren okvir računovodskega poročanja opisan v računovodskih informacijah in v poročilu računovodskega strokovnjaka kot okvir, ki izhaja iz določb o računovodskem poročanju v zadevni pogodbi, ne pa kot prilagojen okvir računovodskega poročanja. V takih primerih velja, kljub temu da utegnejo postati kompilirane računovodske informacije dostopne širšemu krogu uporabnikov, da je primerni okvir računovodskega poročanja okvir za poseben namen in se mora računovodski strokovnjak ravnati po ustreznih zahtevah za poročanje v tem MSS-ju.
2. Kadar je primerni okvir računovodskega poročanja okvir računovodskega poročanja za poseben namen, mora računovodski strokovnjak v skladu s tem MSS-jem v listini o poslu zapisati vse omejitve predvidene uporabe ali distribuiranja računovodskih informacij in v poročilu navesti, da so bile računovodske informacije pripravljene z uporabo okvira računovodskega poročanja za poseben namen ter da zaradi tega morda niso ustrezne za druge namene.

*Odgovornost poslovodstva* (glej odstavek 24(e))

1. Po tem MSS-ju mora računovodski strokovnjak kot predpogoj za sprejem posla pridobiti soglasje poslovodstva ali, kjer je to primerno, pristojnih za upravljanje o odgovornosti poslovodstva, povezani tako z računovodskimi informacijami kot s poslom kompiliranja. V manjših organizacijah utegnejo biti poslovodstvo ali, kjer je to primerno, pristojni za upravljanje slabše seznanjeni s to odgovornostjo, vključno s tisto, ki izvira iz veljavnih zakonov ali drugih predpisov. Da bi računovodski strokovnjak pridobil soglasje poslovodstva, ki dobro pozna svojo odgovornost, se bo morda moral o njej pogovoriti s poslovodstvom, preden bo zaprosil za njegovo soglasje o odgovornosti poslovodstva.
2. Če poslovodstvo ne potrdi svoje odgovornosti v zvezi s poslom kompiliranja, računovodski strokovnjak ne more jamčiti za posel in ni primerno, da tak posel sprejme, razen če mora to storiti po veljavnem zakonu ali drugem predpisu. V okoliščinah, kjer mora računovodski strokovnjak vseeno sprejeti posel, utegne biti potrebno, da obvesti poslovodstvo o pomembnosti teh zadev in o posledicah za posel.
3. Računovodski strokovnjak lahko upravičeno pričakuje od poslovodstva, da mu bo zagotovilo vse pomembne informacije za posel kompiliranja, in sicer točne, popolne in pravočasne. Glede na različne okoliščine posla bo oblika informacij, ki jih zagotovi poslovodstvo za potrebe posla, lahko različna. V grobem bodo obsegale evidence, dokumente, pojasnila in druge informacije, ki so pomembne za kompiliranje računovodskih informacij ob uporabi primernega okvira računovodskega poročanja. Zagotovljene informacije lahko na primer vključujejo informacije o predpostavkah poslovodstva, namenih ali načrtih, na katerih temelji izdelava računovodskih ocen, ki so potrebne za kompiliranje računovodskih informacij v skladu s primernim okvirom računovodskega poročanja.

*Listina o poslu ali druga oblika pisnega dogovora* (glej odstavek 25)

1. V interesu obeh strani, to je poslovodstva in naročnikov, kadar so ti drugi, in računovodskega strokovnjaka, je, da ta pred opravljanjem posla kompiliranja pošlje listino o poslu poslovodstvu in, kjer je to primerno, naročnikom, da bi se lažje izognili nesporazumom v zvezi s poslom kompiliranja. Listina o poslu potrjuje, da je računovodski strokovnjak posel sprejel; potrjuje pa tudi zadeve, kot so:

* cilji in področje posla, vključno z zavedanjem strank v poslu, da posel ne daje zagotovila;
* predvidena uporaba in distribuiranje računovodskih informacij ter kakršne koli omejitve pri njihovi uporabi in distribuiranju (kadar je to primerno);
* odgovornost poslovodstva v zvezi s poslom kompiliranja;
* obseg odgovornosti računovodskega strokovnjaka, vključno z navedbo, da ta ne bo izrazil revizijskega mnenja ali sklepa o preiskavi v zvezi z računovodskimi informacijami;
* oblika in vsebina poročila, ki ga bo o poslu izdal računovodski strokovnjak.

Oblika in vsebina listine o poslu

1. Oblika in vsebina listine o poslu sta lahko za vsak posel različni. Poleg zadev, ki jih zahteva ta MSS, se lahko listina o poslu sklicuje na primer na:

* dogovore glede vključevanja drugih računovodskih strokovnjakov in veščakov pri nekaterih vidikih posla kompiliranja;
* dogovore, ki jih je treba skleniti z morebitnim predhodnim računovodskim strokovnjakom ob prvem sprejemu posla;
* možnost, da bodo morda morali poslovodstvo ali pristojni za upravljanje, kjer je to primerno, pisno potrditi določene informacije ali pojasnila, ki so jih med opravljanjem posla dali računovodskemu strokovnjaku ustno;
* lastništvo informacij, uporabljenih za namene posla kompiliranja, ločeno za dokumente in informacije, ki jih za posel zagotovi organizacija, in ločeno za dokumentacijo računovodskega strokovnjaka o poslu ob upoštevanju veljavnih zakonov in drugih predpisov;
* obvezo poslovodstva in naročnika, če je ta druga stranka, da potrdi prejem listine o poslu in sprejme v njej navedene pogoje za posel.

Zgled listine o poslu

1. Zgled listine o poslu za posel kompiliranja je predstavljen v Dodatku 1 k temu MSS-ju.

Ponavljajoči se posel (glej odstavek 26)

1. Računovodski strokovnjak se lahko odloči, da ne bo za vsako obdobje poslal nove listine o poslu ali drugačnega pisnega dogovora. Toda včasih je primerno spremeniti pogoje za posel kompiliranja ali poslovodstvo oziroma naročnika, kjer je to primerno, opozoriti na obstoječe pogoje za posel, in sicer kadar to nakazujejo dejavniki, kot so:

* kakršen koli znak, da poslovodstvo ali naročnik, kjer je to primerno, ne pozna cilja in področja posla;
* kateri koli spremenjeni ali posebni pogoji za posel;
* nedavna sprememba v višjem poslovodstvu organizacije;
* bistvena sprememba v lastništvu organizacije;
* bistvena sprememba narave ali obsega poslovanja organizacije;
* sprememba zakonskih ali regulativnih zahtev, ki vplivajo na organizacijo;
* sprememba primernega okvira računovodskega poročanja.

**Obveščanje poslovodstva in pristojnih za upravljanje** (glej odstavek 27)

1. Primeren čas za obveščanje bo odvisen od okoliščin posla kompiliranja. Pomembne okoliščine obsegajo bistvenost in naravo zadeve in kakršne koli pričakovane ukrepe poslovodstva ali pristojnih za upravljanje. Lahko je na primer primerno obvestiti o bistveni težavi, do katere pride med opravljanjem posla, takoj ko je mogoče, če lahko poslovodstvo ali pristojni za upravljanje pomagajo računovodskemu strokovnjaku premagati težavo.
2. Pomembne etične zahteve lahko vključujejo zahteve po poročanju ustrezni ravni poslovodstva ali pristojnim za upravljanje o prepoznanem ali domnevnem ravnanju, ki ni v skladu z zakoni ali drugimi predpisi. V nekaterih pravnih ureditvah zakon ali drug predpis lahko omejuje praktikovo obveščanje odgovorne stranke, poslovodstva ali pristojnih za upravljanje o določenih zadevah. Zakon ali drug predpis lahko izrecno prepove obveščanje ali drug ukrep, ki bi lahko vplival na preiskavo ustreznega pooblaščenega organa o dejanskem ali dozdevnem nezakonitem dejanju, vključno z opozarjanjem organizacije, ko mora praktik na primer v skladu z zakonodajo proti pranju denarja ustreznemu organu poročati o prepoznanem ali domnevnem ravnanju, ki ni v skladu z zakoni in drugimi predpisi. V takih okoliščinah so praktikova vprašanja lahko zapletena in lahko presodi, da je pridobitev morebitnega pravnega nasveta primerna.

**Opravljanje posla**

*Seznanjanje računovodskega strokovnjaka s poslovanjem organizacije* (glej odstavek 28)

1. Seznanjanje s poslovanjem organizacije in njenim delovanjem, vključno z računovodskim sistemom in računovodskimi evidencami v organizaciji, je stalen proces, ki poteka ves čas posla kompiliranja. Poznavanje organizacije vzpostavi referenčni okvir, v katerem opravlja računovodski strokovnjak strokovne presoje pri kompiliranju računovodskih informacij.
2. Širina in globina poznavanja poslovanja in delovanja organizacije, ki ga računovodski strokovnjak ima ali pridobi, sta manjši od tistih, ki ju ima poslovodstvo. Poznavanje računovodskega strokovnjaka je usmerjeno na raven, ki zadošča, da računovodski strokovnjak lahko kompilira računovodske informacije po pogojih posla.
3. Primeri zadev, ki jih računovodski strokovnjak utegne proučiti pri seznanjanju s poslovanjem in delovanjem organizacije in zanjo primernim okvirom računovodskega poročanja, obsegajo:

* velikost in zapletenost organizacije in njenega delovanja;
* zapletenost okvira računovodskega poročanja;
* obveze ali zahteve računovodskega poročanja v organizaciji, ali te obstajajo zaradi veljavnih zakonov in drugih predpisov, zaradi pogodbenih določb ali druge oblike dogovora s tretjo stranko ali zaradi prostovoljnih dogovorov glede računovodskega poročanja;
* raven razvitosti strukture vodenja in upravljanja v zvezi z vodenjem in nadziranjem ureditve računovodskih evidenc in ureditve računovodskega poročanja v organizaciji, ki podpira pripravo računovodskih informacij organizacije;
* raven razvitosti in zapletenost ureditve računovodenja in računovodskega poročanja v organizaciji in s tem povezanih kontrol;
* naravo sredstev, obveznosti, prihodkov in odhodkov organizacije.

*Kompiliranje računovodskih informacij*

Bistvene presoje (glej odstavek 30)

1. Pri nekaterih poslih kompiliranja računovodski strokovnjak ne pomaga poslovodstvu z bistvenimi presojami. Pri drugih poslih pa tako pomoč lahko zagotovi, na primer v zvezi z zahtevano računovodsko oceno ali s pomočjo poslovodstvu pri njegovem proučevanju primernih računovodskih usmeritev. Kadar je bila taka pomoč dana, je potrebna razprava s poslovodstvom in pristojnimi za upravljanje, kjer je to primerno, da razumejo bistvene presoje, ki se odražajo v računovodskih informacijah, in prevzemajo odgovornost zanje.

Branje računovodskih informacij (glej odstavek 31)

1. Namen branja računovodskih informacij je, da računovodskemu strokovnjaku pomaga pri izpolnjevanju njegovih etičnih obvez v zvezi s poslom kompiliranja.

Predlaganje dopolnil k računovodskim informacijam

Sklicevanje na primerni okvir računovodskega poročanja ali njegovo opisovanje (glej odstavek 34(a))

1. Utegnejo obstajati okoliščine, v katerih je kot primerni okvir računovodskega poročanja uporabljen uveljavljen okvir računovodskega poročanja z bistvenimi odstopanji. Če se opis primernega okvira računovodskega poročanja v kompiliranih računovodskih informacijah sklicuje na uveljavljeni okvir računovodskega poročanja z bistvenimi odstopanji, mora računovodski strokovnjak morda proučiti, ali ni sklicevanje na uveljavljeni okvir v okoliščinah posla zavajajoče.

Dopolnilo glede pomembno napačnih navedb in da informacije ne bi bile zavajajoče (glej odstavka 34(b)-(c))

1. Računovodski strokovnjak presoja pomembnost v kontekstu primernega okvira računovodskega poročanja. Nekateri okviri računovodskega poročanja obravnavajo zasnovo pomembnosti v kontekstu priprave in predstavitve računovodskih informacij. Čeprav utegnejo okviri računovodskega poročanja obravnavati pomembnost z različnimi izrazi, na splošno razlagajo, da:

* štejejo napačne navedbe, vključno z opustitvami, za pomembne, če lahko upravičeno pričakujemo, da vsaka zase ali skupaj vplivajo na gospodarske odločitve, ki jih uporabniki sprejmejo na podlagi računovodskih informacij;
* se presoje o pomembnosti sprejemajo v odvisnosti od okoliščin in pod vplivom velikosti ali narave napačne navedbe ali kombinacije obeh, in
* temeljijo presoje o zadevah, ki so pomembne za uporabnike računovodskih informacij, na upoštevanju skupnih potreb po računovodskih informacijah uporabnikov kot skupine; morebiten učinek napačnih navedb na določene posamezne uporabnike, katerih potrebe utegnejo biti zelo različne, se ne upošteva.

1. Če taka obravnava v primernem okviru računovodskega poročanja obstaja, daje računovodskemu strokovnjaku referenčni okvir za razumevanje pomembnosti za namen posla kompiliranja. Če pa take obravnave v primernem okviru računovodskega poročanja ni, dajejo računovodskemu strokovnjaku referenčni okvir prej navedene presoje.
2. Strokovnjakovo zaznavanje potreb uporabnikov računovodskih informacij vpliva na njegov pogled na pomembnost. V zvezi s tem je upravičeno, da računovodski strokovnjak predpostavlja, da uporabniki:

* primerno poznajo poslovanje, gospodarsko delovanje in računovodenje ter so pripravljeni primerno skrbno proučiti računovodske informacije;
* razumejo, da so računovodske informacije pripravljene in predstavljene glede na ravni pomembnosti;
* sprejemajo negotovosti, vsebovane v izmerjenih zneskih, ki temeljijo na uporabi ocen, presoje in upoštevanju bodočih dogodkov, in
* sprejemajo premišljene gospodarske odločitve na podlagi računovodskih informacij.

1. Primerni okvir računovodskega poročanja utegne vključevati predpostavko, da se računovodske informacije pripravijo na podlagi predpostavke delujočega podjetja. Če računovodski strokovnjak opazi, da obstajajo negotovosti glede sposobnosti organizacije, da nadaljuje kot delujoče podjetje, lahko s ciljem ravnanja v skladu z okvirom računovodskega poročanja in preprečevanja, da bi bile računovodske informacije zavajajoče, glede na primernost predlaga ali ustreznejšo predstavitev v skladu s primernim okvirom računovodskega poročanja ali ustrezna razkritja v zvezi s sposobnostjo organizacije, da nadaljuje kot delujoče podjetje.

Razmere, ki zahtevajo, da računovodski strokovnjak odstopi od posla (glej odstavka 33 in 35)

1. V okoliščinah, v katerih je po zahtevah tega MSS-ja treba odstopiti od posla, ponuja obveznost, da mora računovodski strokovnjak obvestiti poslovodstvo in pristojne za upravljanje o razlogih za svoj odstop, tudi priložnost za obrazložitev etičnih obvez računovodskega strokovnjaka.

**Dokumentacija** (glej odstavek 38)

1. Dokumentacija, ki jo zahteva ta MSS, je med drugim namenjena tudi:

* zagotavljanju zapisa zadev trajnega pomena, ki veljajo tudi za bodoče posle kompiliranja;
* omogočanju, da delovna skupina za posel po potrebi odgovarja za svoje delo, vključno z dokumentiranjem dokončanega posla.

1. Računovodski strokovnjak lahko prouči, ali naj v dokumentacijo posla vključi tudi kopijo bruto bilance, povzetek bistvenih računovodskih evidenc ali drugih informacij organizacije, ki jih je računovodski strokovnjak uporabil pri opravljanju posla.
2. Pri zapisu, kako so kompilirane računovodske informacije usklajene z ustreznimi evidencami, dokumenti, razlagami in drugimi informacijami, ki jih je za namen posla kompiliranja zagotovilo poslovodstvo, lahko računovodski strokovnjak na primer vodi preglednico, ki prikazuje ujemanje saldov kontov iz glavne knjige organizacije s kompiliranimi računovodskimi informacijami, vključno s kakršnimi koli prilagoditvami dnevniških vnosov ali drugimi dopolnitvami računovodskih informacij, za katere se je računovodski strokovnjak dogovoril s poslovodstvom med opravljanjem posla.

**Poročilo računovodskega strokovnjaka** (glej odstavek 40)

1. Pisno poročilo obsega poročila na papirju in poročila, izdana na elektronskih medijih.
2. Kadar računovodski strokovnjak ve, da bodo kompilirane računovodske informacije in njegovo poročilo vključeni v dokument, ki vsebuje še druge informacije, na primer računovodsko poročilo, lahko prouči, ali oblika predstavitve dovoljuje navedbo številk strani, na katerih so predstavljene računovodske informacije. To pomaga uporabnikom prepoznati računovodske informacije, na katere se nanaša poročilo računovodskega strokovnjaka.

*Naslovniki poročila* (glej odstavek 40(b))

1. Zakon ali drug predpis lahko določa, na koga je treba v določeni pravni ureditvi nasloviti poročilo računovodskega strokovnjaka. Poročilo računovodskega strokovnjaka se običajno naslovi na stranko, ki se je o pogojih za posel dogovorila z računovodskim strokovnjakom, običajno na poslovodstvo organizacije.

*Računovodske informacije pripravljene z uporabo okvira računo­vodskega poročanja za poseben namen* (glej odstavek 40(j))

1. Če so računovodske informacije pripravljene z uporabo okvira računovodskega poročanja za poseben namen, mora po tem MSS-ju poročilo računovodskega strokovnjaka opozoriti bralce poročila na to, da je bil za računovodske informacije uporabljen okvir računovodskega poročanja za poseben namen, in navesti, da zato računovodske informacije ne bodo ustrezne za druge namene. To je lahko dopolnjeno z dodatno klavzulo, ki omejuje distribuiranje poročila računovodskega strokovnjaka ali njegovo uporabo ali oboje le na predvidene uporabnike.
2. Računovodske informacije, pripravljene za poseben namen, utegnejo pridobiti poleg predvidenih uporabnikov tudi druge stranke, ki bi te informacije lahko skušale uporabiti za druge namene, kot so bili predvideni. Regulator utegne na primer zahtevati od določenih organizacij, da zagotovijo računovodske izkaze, pripravljene z uporabo okvira računovodskega poročanja za poseben namen, in da so ti računovodski izkazi dostopni za javnost. Dejstvo, da so ti računovodski izkazi dostopni tudi drugim strankam razen predvidenih uporabnikov, ne pomeni, da so ti računovodski izkazi postali računovodski izkazi za splošen namen. Izjave računovodskega strokovnjaka, ki jih je treba vključiti v poročilo, morajo opozoriti bralce, da so bili računovodski izkazi pripravljeni v skladu z okvirom računovodskega poročanja za poseben namen in da zato morda niso ustrezni za druge namene.

Omejitev distribuiranja in uporabe poročila računovodskega strokovnjaka

1. Računovodski strokovnjak utegne presoditi, da je primerna navedba, da je njegovo poročilo namenjeno le določenim predvidenim uporabnikom računovodskih informacij. V odvisnosti od zakona ali drugega predpisa v določeni pravni ureditvi se to lahko doseže z omejitvijo distribuiranja poročila računovodskega strokovnjaka ali njegove uporabe ali obojega le na predvidene uporabnike.

*Dokončanje posla kompiliranja in datiranje poročila računovodskega strokovnjaka* (glej odstavke 37, 38 in 41)

1. Računovodski strokovnjak mora pri dokončanju posla kompiliranja upoštevati postopke, ki obstajajo v organizaciji za odobritev računovodskih informacij s strani poslovodstva ali pristojnih za upravljanje, kjer je to primerno. Odvisno od narave in namena računovodskih informacij utegne obstajati uveljavljen postopek odobritve, ki se ga morajo poslovodstvo ali pristojni za upravljanje držati, ali pa je predpisan z veljavnim zakonom in drugim predpisom za pripravo in dokončanje računovodskih informacij ali računovodskih izkazov organizacije.

Zgledi poročil (glej odstavek 40)

1. Dodatek 2 k temu MSS-ju vsebuje zglede poročil računovodskega strokovnjaka o kompiliranju, ki imajo vključene zahtevane sestavine poročila.

### Dodatek 1

(glej odstavek A39)

##### Zgled listine o poslu za posel kompiliranja

To besedilo je zgled listine o poslu za posel kompiliranja, ki prikazuje ustrezne zahteve in navodila iz tega MSS-ja. Ta zgled ni obvezen, ampak je namenjen le kot napotek, ki se lahko uporablja v povezavi z opredelitvami v tem MSS-ju. Treba ga bo prilagoditi v skladu z zahtevami ali okoliščinami posameznega posla kompiliranja. Zgled je pripravljen za primer posla kompiliranja računovodskih izkazov za eno samo poročevalsko obdobje; če bo listina o poslu namenjena za ponavljajoči se posel, kot je opisan v tem MSS-ju, ali če je to pričakovano, bodo potrebne prilagoditve. Utegne biti primerno vprašati za pravno mnenje, ali je listina o poslu ustrezna.

Listina o poslu prikazuje naslednje okoliščine:

* Računovodske izkaze je treba kompilirati samo za poslovodstvo organizacije (Družba ABC) in uporaba računovodskih izkazov bo omejena na poslovodstvo. Tudi uporaba in distribuiranje poročila računovodskega strokovnjaka sta omejena na poslovodstvo.
* Računovodski izkazi bodo obsegali le bilanco stanja družbe na dan 31. decembra 20x1 in izkaz poslovnega za tedaj končano leto, brez pojasnil. Poslovodstvo je določilo, da se računovodski izkazi pripravijo po načelu nastanka poslovnega dogodka, kot je opisano.

\*\*\*

Poslovodstvu[[9]](#footnote-10) Družbe ABC:

*[Cilj in področje posla kompiliranja]*

Zahtevali ste, da opravimo naslednje storitve:

Na podlagi informacij, ki jih boste zagotovili, vam bomo pomagali pripraviti in predstaviti naslednje računovodske izkaze za Družbo ABC: bilanco stanja Družbe ABC na dan 31. decembra 20X1 in izkaz poslovnega izida za tedaj končano leto na osnovi izvirnih vrednosti, ki odražajo vse gotovinske transakcije skupaj z obveznostmi do dobaviteljev, s terjatvami do kupcev, zmanjšanimi za popravke za dvomljive terjatve, z obračunom zalog po povprečnih stroških, z obveznostjo za plačilo davka na dobiček na dan poročila ter s kapitalizacijo bistvenih dolgoročnih sredstev po izvirni vrednosti, enakomerno časovno amortiziranih v ocenjenih dobah koristnosti. Ti računovodski izkazi ne bodo vsebovali pojasnjevalnih opomb razen pojasnila, ki opisuje računovodsko podlago, kot je navedena v tej listini o poslu.

Namen, za katerega bodo računovodski izkazi uporabljeni, je zagotoviti celoletne računovodske informacije, ki bodo prikazale finančni položaj organizacije na datum računovodskega poročanja 31. decembra 20X1 in poslovno uspešnost za tedaj končano leto. Računovodski izkazi bodo namenjeni samo za vašo uporabo in ne bodo distribuirani drugim strankam.

Naša odgovornost

Posel kompiliranja vključuje uporabo poglobljenega strokovnega znanja s področij računovodenja in računovodskega poročanja, da vam pomaga pri pripravi in predstavitvi računovodskih informacij. Ker posel kompiliranja ni posel dajanja zagotovila, se od nas ne zahteva, da preverjamo točnost ali popolnost informacij, ki nam jih zagotovite za posel kompiliranja, ali da zbiramo dokaze za izraženo revizijsko mnenje ali izražen sklep o preiskavi. Zato ne bomo izrazili revizijskega mnenja, ali so računovodski izkazi pripravljeni v skladu z računovodsko podlago, ki ste jo določili vi, kot je opisano zgoraj, ali temu ustreznega sklepa o preiskavi.

Posel kompiliranja bomo opravili v skladu z Mednarodnim standardom sorodnih storitev (MSS-jem) 4410 – *Posli kompiliranja*. MSS 4410 zahteva, da se pri prevzemu tega posla ravnamo v skladu z ustreznimi etičnimi zahtevami, vključno z načeli neoporečnosti, nepristranskosti, strokovne usposobljenosti in potrebne skrbnosti. Zato se od nas zahteva, da upoštevamo *Mednarodni kodeks etike za računovodske strokovnjake* (*vključno z Mednarodnimi standardi* *neodvisnosti*) (Kodeks IESBA) Odbora za ednarodne standarde etike za računovodske strokovnjake.

Vaša odgovornost

Predvideni posel kompiliranja bo opravljen na osnovi, da potrjujete in razumete, da je naša vloga pomoč pri pripravi in predstavitvi računovodskih izkazov v skladu z okvirom računovodskega poročanja, ki ste ga sprejeli za te računovodske izkaze. Zato je v celoti vaša odgovornost, na kateri temelji naš sprejem posla v skladu z MSS-jem 4410, naslednja:

1. odgovornost za računovodske izkaze ter za njihovo pripravo in predstavitev v skladu z okvirom računovodskega poročanja, ki je sprejemljiv s stališča predvidene uporabe računovodskih izkazov ter predvidenih uporabnikov;
2. odgovornost za točnost in popolnost evidenc, dokumentov, pojasnil in drugih informacij, ki nam jih boste zagotovili za namen kompiliranja računovodskih izkazov;
3. odgovornost za presoje, potrebne za pripravo in predstavitev računovodskih izkazov, vključno s tistimi, za katere bomo morda nudili pomoč med opravljanjem posla kompiliranja.

Naše poročilo o kompiliranju

Kot del našega posla bomo izdali svoje poročilo, priloženo računo­vodskim izkazom, ki jih bomo kompilirali; v njem bodo opisani računovodski izkazi in opravljeno delo pri tem poslu kompiliranja [glej prilogo]. V poročilu bo navedeno tudi, da je uporaba teh računovodskih izkazov omejena za namen, naveden v listini o poslu, in da sta uporaba in distribuiranje našega poročila, pripravljenega za posel kompiliranja, omejena na vas kot poslovodstvo Družbe ABC.

Prosimo, da podpišete in vrnete priloženo kopijo te listine kot dokazilo, da potrjujete v njej opisane pogoje za naš posel kompiliranja računovodskih izkazov in soglašate z njimi ter z našo odgovornostjo, povezano s poslom.

*[Druge ustrezne informacije]*

*[Vstavite druge informacije, kot so na primer oblikovanje cene, način zaračunavanja in drugi posebni pogoji, kadar je primerno.]*

XYZ d.o.o.

Potrjeno in dogovorjeno v imenu poslovodstva Družbe ABC

(podpis)

........................

Ime in naziv

Datum

**Dodatek 2**

(glej odstavek A63)

##### Zgledi poročil računovodskega strokovnjaka o kompiliranju

**Posel kompiliranja računovodskih izkazov za splošen namen**

* Zgled 1: Poročilo računovodskega strokovnjaka za posel kompiliranja računovodskih izkazov z uporabo okvira računovodskega poročanja za splošen namen.

**Posel kompiliranja računovodskih izkazov za poseben namen**

* Zgled 2: Poročilo računovodskega strokovnjaka za posel kompiliranja računovodskih izkazov z uporabo prilagojenega okvira računovodskega poročanja za splošen namen.

**Posli kompiliranja računovodskih informacij, pripravljenih za poseben namen, kadar sta uporaba in distribuiranje računovodskih informacij omejena na predvidene uporabnike**

* Zgled 3: Poročilo računovodskega strokovnjaka za posel kompiliranja računovodskih izkazov z uporabo računovodske podlage, določene v pogodbi.
* Zgled 4: Poročilo računovodskega strokovnjaka za posel kompiliranja računovodskih izkazov z uporabo računovodske podlage, ki jo je poslovodstvo organizacije izbralo za računovodske informacije, potrebne za namene poslovodstva.
* Zgled 5: Poročilo računovodskega strokovnjaka za posel kompiliranja računovodskih informacij, ki so sestavina, konto ali postavka za [*vstavite ustrezen sklic na informacijo, zahtevano za izpolnitev regulativne zahteve*].

|  |
| --- |
| **Zgled 1: Poročilo računovodskega strokovnjaka za posel kompiliranja računovodskih izkazov z uporabo okvira računovodskega poročanja za splošen namen.**   * **Računovodski izkazi za splošen namen, kot jih zahteva veljavna zakonodaja, ki določa, da morajo biti računovodski izkazi organizacije pripravljeni z uporabo Mednarodnih standardov računovodskega poročanja za majhne in srednje velike organizacije (MSRP-ji za MSO).** |

POROČILO RAČUNOVODSKEGA STROKOVNJAKA O KOMPILIRANJU

[Poslovodstvu Družbe ABC]

Kompilirali smo priložene računovodske izkaze Družbe ABC na podlagi informacij, ki ste nam jih zagotovili. Ti računovodski izkazi vključujejo bilanco stanja Družbe ABC na dan 31. decembra 20X1, izkaz vseobsegajočega donosa, izkaz gibanja kapitala in izkaz denarnih tokov za takrat končano leto ter povzetek bistvenih računovodskih usmeritev in druge pojasnjevalne informacije.

Ta posel kompiliranja smo opravili v skladu z Mednarodnim standardom sorodnih storitev 4410 − *Posli kompiliranja*.

Uporabili smo svoje poglobljeno strokovno znanje s področij računovodenja in računovodskega poročanja, da bi vam pomagali pri pripravi in predstavitvi teh računovodskih izkazov v skladu z Mednarodnimi standardi računovodskega poročanja za majhne in srednje velike organizacije (MSRP-ji za MSO). Kompilirali smo po ustreznih etičnih zahtevah, vključno z načeli neoporečnosti, nepristranskosti, strokovne usposobljenosti in potrebne skrbnosti.

Za te računovodske izkaze ter točnost in popolnost informacij, ki so bile uporabljene za njihovo kompiliranje, ste odgovorni vi.

Ker posel kompiliranja ni posel dajanja zagotovila, se od nas ne zahteva, da preverjamo točnost ali popolnost informacij, ki ste nam jih zagotovili za kompiliranje teh računovodskih izkazov. Zato ne izražamo revizijskega mnenja ali sklepa o preiskavi, ali so ti računovodski izkazi pripravljeni v skladu z MSRP-ji za MSO.

[Podpis računovodskega strokovnjaka]

[Datum poročila računovodskega strokovnjaka]

[Naslov računovodskega strokovnjaka]

|  |
| --- |
| **Zgled 2: Poročilo računovodskega strokovnjaka za posel kompiliranja računovodskih izkazov z uporabo prilagojenega okvira računovodskega poročanja za splošen namen.**   * **Računovodski izkazi, pripravljeni z uporabo okvira računovodskega poročanja za splošen namen, ki ga je s prilagoditvami sprejelo poslovodstvo.** * **Primerni okvir računovodskega poročanja so Mednarodni standardi računovodskega poročanja za majhne in srednje velike organizacije (MSRP-ji za MSO) z izključitvijo obravnave premoženja, ki je bilo prevrednoteno, namesto da bi bilo evidentirano izvirni vrednosti.** * **Uporaba ali distribuiranje računovodskih izkazov nista omejena.** |

POROČILO RAČUNOVODSKEGA STROKOVNJAKA O KOMPILIRANJU

[Poslovodstvu Družbe ABC]

Kompilirali smo priložene računovodske izkaze Družbe ABC na podlagi informacij, ki ste nam jih zagotovili. Ti računovodski izkazi vključujejo bilanco stanja Družbe ABC na dan 31. decembra 20X1, izkaz vseobsegajočega donosa, izkaz gibanja kapitala in izkaz denarnih tokov za tedaj končano leto ter povzetek bistvenih računovodskih usmeritev in druge pojasnjevalne informacije.

Ta posel kompiliranja smo opravili v skladu z Mednarodnim standardom sorodnih storitev 4410 − *Posli kompiliranja*.

Uporabili smo svoje poglobljeno strokovno znanje s področij računovodenja in računovodskega poročanja, da bi vam pomagali pri pripravi in predstavitvi teh računovodskih izkazov na računovodski podlagi, opisani v pojasnilu X k računovodskim izkazom. Kompilirali smo po ustreznih etičnih zahtevah, vključno z načeli neoporečnosti, nepristranskosti, strokovne usposobljenosti in potrebne skrbnosti.

Za te računovodske izkaze ter točnost in popolnost informacij, ki so bile uporabljene za njihovo kompiliranje, ste odgovorni vi.

Ker posel kompiliranja ni posel dajanja zagotovila, se od nas ne zahteva, da preverjamo točnost ali popolnost informacij, ki ste nam jih zagotovili za kompiliranje teh računovodskih izkazov. Zato ne izražamo revizijskega mnenja ali sklepa o preiskavi, ali so ti računovodski izkazi pripravljeni v skladu z računovodsko podlago, opisano v pojasnilu X.

Kot je navedeno v pojasnilu X, so računovodski izkazi pripravljeni in predstavljeni v skladu z Mednarodnimi standardi računovodskega poročanja za majhne in srednje velike organizacije (MSRP-ji za MSO) z izključitvijo premoženja, ki je v računovodskih izkazih prevrednoteno, namesto da bi bilo evidentirano po izvirni vrednosti. Računovodski izkazi so pripravljeni za namen, opisan v pojasnilu Y k računovodskim izkazom. Zato ti računovodski izkazi morda niso primerni za druge namene.

[Podpis računovodskega strokovnjaka]

[Datum poročila računovodskega strokovnjaka]

[Naslov računovodskega strokovnjaka]

|  |
| --- |
| **Zgled 3: Poročilo računovodskega strokovnjaka za posel kompiliranja računovodskih izkazov z uporabo računovodske podlage, določene v pogodbi.**   * **Računovodski izkazi, pripravljeni v skladu z določili pogodbe z uporabo računovodske podlage, določene v pogodbi.** * **Posel z računovodskim strokovnjakom je sklenila stranka, ki ni poslovodstvo ali pristojni za upravljanje organizacije.** * **Računovodski izkazi so namenjeni samo za uporabo strank, navedenih v pogodbi.** * **Distribuiranje in uporaba poročila računovodskega strokovnjaka sta omejena na predvidene uporabnike računovodskih izkazov, navedenih v pogodbi.** |

POROČILO RAČUNOVODSKEGA STROKOVNJAKA O KOMPILIRANJU

[Naročnik posla[[10]](#footnote-11)]

Kompilirali smo priložene računovodske izkaze Družbe ABC (»Družba«) na podlagi informacij, ki nam jih je zagotovilo poslovodstvo Družbe (»poslovodstvo«). Ti računovodski izkazi vključujejo [*navedba vseh sestavin računovodskih izkazov, pripravljenih na računovodski podlagi, določeni v pogodbi, in obdobje/datum, na katero/katerega se nanašajo*].

Ta posel kompiliranja smo opravili v skladu z Mednarodnim standardom sorodnih storitev 4410 − *Posli kompiliranja*.

Uporabili smo svoje poglobljeno strokovno znanje s področij računovodenja in računovodskega poročanja, da bi poslovodstvu pomagali pri pripravi in predstavitvi teh računovodskih izkazov na računovodski podlagi, opisani v pojasnilu X k računovodskim izkazom. Kompilirali smo po ustreznih etičnih zahtevah, vključno z načeli neoporečnosti, nepristranskosti, strokovne usposobljenosti in potrebne skrbnosti.

Za te računovodske izkaze ter točnost in popolnost informacij, ki so bile uporabljene za njihovo kompiliranje, je odgovorno poslovodstvo.

Ker posel kompiliranja ni posel dajanja zagotovila, se od nas ne zahteva, da preverjamo točnost ali popolnost informacij, ki nam jih je zagotovilo poslovodstvo za kompiliranje teh računovodskih izkazov. Zato ne izražamo revizijskega mnenja ali sklepa o preiskavi, ali so ti računovodski izkazi pripravljeni v skladu z računovodsko podlago, opisano v pojasnilu X.

Kot je navedeno v pojasnilu X, so računovodski izkazi pripravljeni in predstavljeni na podlagi, opisani v členu Z določb pogodbe Družbe s podjetjem XYZ d.o.o. z dne [*navedba datuma ustrezne pogodbe oziroma dogovora*] (»Pogodba«), in za namen, opisan v pojasnilu Y k računovodskim izkazom. Zato so ti računovodski izkazi namenjeni samo za uporabo strank, navedenih v Pogodbi, ter morda niso primerni za druge namene.

Naše poročilo o kompiliranju je namenjeno izključno strankam, navedenim v Pogodbi, in ne sme biti distribuirano drugim strankam.

[Podpis računovodskega strokovnjaka]

[Datum poročila računovodskega strokovnjaka]

[Naslov računovodskega strokovnjaka]

|  |
| --- |
| **Zgled 4: Poročilo računovodskega strokovnjaka za posel kompiliranja računovodskih izkazov z uporabo računovodske podlage, ki jo je poslovodstvo organizacije izbralo za računovodske informacije, potrebne za namene poslovodstva.**   * **Računovodski izkazi, pripravljeni izključno za potrebe poslovodstva organizacije z uporabo okvira računovodskega poročanja za poseben namen.** * **Računovodski izkazi vključujejo določene postavke in vključujejo samo bilanco stanja, izkaz poslovnega izida in eno samo pojasnilo, ki se nanaša na računovodsko podlago, uporabljeno za računovodske izkaze.** * **Računovodski izkazi so pripravljeni izključno za potrebe poslovodstva.** * **Distribuiranje in uporaba poročila računovodskega strokovnjaka sta omejena na poslovodstvo.** |

POROČILO RAČUNOVODSKEGA STROKOVNJAKA O KOMPILIRANJU

[Poslovodstvu Družbe ABC]

Kompilirali smo priložene računovodske izkaze Družbe ABC na podlagi informacij, ki ste nam jih zagotovili. Ti računovodski izkazi vključujejo bilanco stanja Družbe ABC na dan 31. decembra 20X1 in izkaz poslovnega izida za tedaj končano leto.

Ta posel kompiliranja smo opravili v skladu z Mednarodnim standardom sorodnih storitev 4410 − *Posli kompiliranja*.

Uporabili smo svoje poglobljeno strokovno znanje s področij računovodenja in računovodskega poročanja, da bi vam pomagali pri pripravi in predstavitvi teh računovodskih izkazov na računovodski podlagi, opisani v pojasnilu X k računovodskim izkazom. Kompilirali smo po ustreznih etičnih zahtevah, vključno z načeli neoporečnosti, nepristranskosti, strokovne usposobljenosti in potrebne skrbnosti.

Za te računovodske izkaze ter točnost in popolnost informacij, ki so bile uporabljene za njihovo kompiliranje, ste odgovorni vi.

Ker posel kompiliranja ni posel dajanja zagotovila, se od nas ne zahteva, da preverjamo točnost ali popolnost informacij, ki ste nam jih priskrbeli za kompiliranje teh računovodskih izkazov. Zato ne izražamo revizijskega mnenja ali sklepa o preiskavi, ali so ti računovodski izkazi pripravljeni v skladu z računovodsko podlago, opisano v pojasnilu X.

Pojasnilo X opredeljuje podlago, na kateri so bili pripravljeni ti računovodski izkazi, njihov namen pa je opisan v pojasnilu Y. Zato so ti računovodski izkazi namenjeni samo za vašo uporabo ter morda niso primerni za druge namene.

Naše poročilo o kompiliranju je namenjeno izključno za vašo uporabo v vlogi poslovodstva Družbe ABC in ne sme biti distribuirano drugim strankam.

[Podpis računovodskega strokovnjaka]

[Datum poročila računovodskega strokovnjaka]

[Naslov računovodskega strokovnjaka]

|  |
| --- |
| **Zgled 5: Poročilo računovodskega strokovnjaka za posel kompiliranja računovodskih informacij, ki so sestavina, konto ali postavka za [*navedba ustreznega sklica na informacijo, zahtevano za izpolnitev regulativne zahteve*].**   * **Računovodske informacije, pripravljene za poseben namen, to je za izpolnitev zahtev za računovodsko poročanje, ki jih je določil regulator, v skladu z njegovimi določbami, ki predpisujejo obliko in vsebino računovodskih informacij.** * **Primeren okvir računovodskega poročanja je okvir skladnosti.** * **Računovodske informacije so namenjene za zadovoljitev potreb posebnih uporabnikov in je njihova uporaba omejena na te uporabnike.** * **Distribuiranje poročila računovodskega strokovnjaka je omejeno na predvidene uporabnike.** |

POROČILO RAČUNOVODSKEGA STROKOVNJAKA O KOMPILIRANJU

[Poslovodstvu Družbe ABC[[11]](#footnote-12)]

Kompilirali smo priloženi dokument iz [*opredelitev kompiliranih finančnih informacij*] Družbe ABC na dan 31. decembra 20X1 (»Dokument«) na podlagi informacij, ki ste nam jih zagotovili.

Ta posel kompiliranja smo opravili v skladu z Mednarodnim standardom sorodnih storitev 4410 − *Posli kompiliranja*.

Uporabili smo svoje poglobljeno strokovno znanje s področij računovodenja in računovodskega poročanja, da bi vam pomagali pri pripravi in predstavitvi Dokumenta, kot predpisuje [*vstavite ime ali sklic na ustrezni predpis*]. Kompilirali smo po ustreznih etičnih zahtevah, vključno z načeli neoporečnosti, nepristranskosti, strokovne usposobljenosti in potrebne skrbnosti.

Za Dokument ter točnost in popolnost informacij, ki so bile uporabljene za njegovo kompiliranje, ste odgovorni vi.

Ker posel kompiliranja ni posel dajanja zagotovila, se od nas ne zahteva, da preverjamo točnost ali popolnost informacij, ki ste nam jih priskrbeli za kompiliranje Dokumenta. Zato ne izražamo revizijskega mnenja ali sklepa o preiskavi, ali je Dokument pripravljen v skladu s [*navedba imena ali sklic na primerni okvir računovodskega poročanja, kot je naveden v ustreznem predpisu*].

Kot je navedeno v pojasnilu X, je Dokument pripravljen in predstavljen na podlagi, ki jo predpisuje [*ime ali sklic na primeren okvir računovodskega poročanja, kot je naveden v ustreznem predpisu*], da Družba ABC izpolni zahtevo iz [*ime ali sklic na ustrezni predpis*]. Zato je Dokument namenjeni samo za uporabo v zvezi s tem namenom ter morda ni primeren za kakršen koli drug namen.

Naše poročilo o kompiliranju je namenjeno izključno uporabi za potrebe Družbe ABC in Regulatorja F ter ne sme biti distribuirano drugim strankam.

[Podpis računovodskega strokovnjaka]

[Datum poročila računovodskega strokovnjaka]

[Naslov računovodskega strokovnjaka]

1. Mednarodni standard obvladovanja kakovosti (MSOK) 1 – *Obvladovanje kakovosti v podjetjih, ki opravljajo revizije in preiskave računovodskih izkazov ter druge posle dajanja zagotovil in sorodnih storitev*. [↑](#footnote-ref-2)
2. MSOK 1, odstavek 4. [↑](#footnote-ref-3)
3. *Razlagalni slovar*, ki se nanaša na mednarodne standarde, ki jih izdaja IAASB v *Priročniku mednarodnih objav s področij obvladovanja kakovosti, revidiranja, preiskovanja, dajanja drugih zagotovil in sorodnih storitev* pri Mednarodni zvezi računovodskih strokovnjakov (IFAC). [↑](#footnote-ref-4)
4. MSOK 1, odstavek 11. [↑](#footnote-ref-5)
5. Kodeks IESBA, odstavek R111.2. [↑](#footnote-ref-6)
6. Glej na primer dela R360.36 in R360.37 Kodeksa IESBA. [↑](#footnote-ref-7)
7. Glej na primer odstavke R1141, 114.1 A1 in R360.37 Kodeksa IESBA. [↑](#footnote-ref-8)
8. Glej na primer odstavek 360.39 A1 Kodeksa IESBA. [↑](#footnote-ref-9)
9. Povsod v tem zgledu listne o poslu se sklici kot »vi«, »mi«, »nas«, »poslovodstvo«, »pristojni za upravljanje« in »računovodski strokovnjak« lahko uporabijo ali spremenijo glede na okoliščine. [↑](#footnote-ref-10)
10. Druga možnost je ustrezen naslovnik, naveden v pogodbi. [↑](#footnote-ref-11)
11. Druga možnost je ustrezen naslovnik, naveden v zahtevah za računovodsko poročanje. [↑](#footnote-ref-12)