Odbor za mednarodne standarde revidiranja in dajanja zagotovil

MSZ 3420



Mednarodni standard poslov dajanja zagotovil

MSZ 3420

**POSLI DAJANJA ZAGOTOVIL ZA POROČANJE O KOMPILIRANJU PREDRAČUNSKIH RAČUNOVODSKIH INFORMACIJ, VKLJUČENIH V PROSPEKT**

Mednarodni standard poslov dajanja zagotovil (MSZ) 3420 – *Posli dajanja zagotovil za poročanje o kompiliranju predračunskih računovodskih informacij, vključenih v prospekt*, je objavil Odbor za mednarodne standarde revidiranja in dajanja zagotovil (International Auditing and Assurance Standards Board, IAASB) pri Mednarodni zvezi računovodskih strokovnjakov (IFAC) decembra 2011. Iz angleščine ga je v slovenščino prevedel Slovenski inštitut za revizijo septembra 2012 in se uporablja z dovoljenjem IFAC-a. Postopek prevajanja MSZ 3420 je ocenil IFAC, prevod pa je bil opravljen v skladu s *Prevajalskimi usmeritvami* – *Usmeritve za prevajanje in uporabo, ki jih je izdal IFAC*. Potrjeno besedilo tega MSZ 3420 je tisto, ki ga je IFAC objavil v angleščini.

Avtorske pravice, povezane z Mednarodnim standardom dajanja zagotovil (MSZ) 3420 – *Posli dajanja zagotovil za poročanje o kompiliranju predračunskih računovodskih informacij, vključenih v prospekt,* © 2011 ima Mednarodna zveza računovodskih strokovnjakov (International Federation of Accountants, IFAC). Vse pravice pridržane.

This International Standard on Assurance Engagements (ISAE) 3420, *Assurance Engagements to report on the Compilation of Pro Forma Financial Information Included in a Prospectus* published by the International Auditing and Assurance Standards Board of the International Federation of Accountants (IFAC) in December 2011 in the English language, has been translated into Slovenian by Slovenian Institute of Auditors in September 2012, and is reproduced with the permission of IFAC. The process for translating the ISAE 3420 was considered by IFAC and the translation was conducted in accordance with “Policy Statement—Policy for Translating and Reproducing Standards Issued by IFAC.” The approved text of this ISAE 3420 is that published by IFAC in the English language*.*

English language text of International Standard on Assurance Engagements (ISAE) 3420, *Assurance Engagements to report on the Compilation of Pro Forma Financial Information Included in a Prospectus* © 2011 by the International Federation of Accountants (IFAC). All rights reserved.

Slovenian language text of International Standard on Assurance Engagements (ISAE) 3420, *Assurance Engagements to report on the Compilation of Pro Forma Financial Information Included in a Prospectus* © 2012 by the International Federation of Accountants (IFAC). All rights reserved.

Izvirni naslov Mednarodni standard poslov dajanja zagotovil (MSZ) 3420 – *Posli dajanja zagotovil za poročanje o kompiliranju predračunskih računovodskih informacij, vključenih v prospekt*: International Standard on Assurance Engagements (ISAE) 3420, *Assurance Engagements to report on the Compilation of Pro Forma Financial Information Included in a Prospectus* ISBN: 978-1-60815-102-8

MEDNARODNI STANDARD POSLOV DAJANJA ZAGOTOVIL 3420

**POSLI DAJANJA ZAGOTOVIL ZA POROČANJE O KOMPILIRANJU PREDRAČUNSKIH RAČUNOVODSKIH INFORMACIJ, VKLJUČENIH V PROSPEKT**

(Uporablja se za poročila o zagotovilih, datirana 31. marca 2013 ali kasneje)

**VSEBINA**

Odstavek

**Uvod**

Področje tega MSZ-ja 1–8

Datum uveljavitve 9

**Cilji** 10

**Opredelitev pojmov**  11

**Zahteve**

MSZ 3000 12

Sprejem posla 13

Načrtovanje in izvajanje posla 14–27

Pisne predstavitve 28

Oblikovanje mnenja 29–30

Oblika mnenja 31–34

Priprava poročila o zagotovilu 35

**Uporaba in drugo pojasnjevalno gradivo**

Področje tega MSZ-ja A1

Namen predračunskih računovodskih informacij,   
vključenih v prospekt A2–A3

Kompiliranje predračunskih računovodskih informacij A4–A5

Narava posla dajanja sprejemljivega zagotovila A6

Opredelitev pojmov A7–A9

Sprejem posla A10–A12

Načrtovanje in izvajanje posla A13–A44

Pisne predstavitve A45

Oblikovanje mnenja A46–A50

Priprava poročila o zagotovilu A51–A57

Dodatek: Zgled praktikovega poročila z neprilagojenim   
mnenjem

|  |
| --- |
| Mednarodni standard poslov dajanja zagotovil (MSZ) 3420 – *Posli dajanja zagotovil za poročanje o kompiliranju predračunskih računovodskih informacij, vključenih v prospekt,* je treba brati v povezavi s *Predgovorom k Mednarodnim standardom obvladovanja kakovosti, revidiranja, preiskovanja, dajanja drugih zagotovil in sorodnih storitev*. |

Uvod

Področje tega MSZ-ja

1. Ta mednarodni standard poslov dajanja zagotovil (MSZ) obravnava potrditvene posle dajanja sprejemljivega zagotovila, ki jih opravlja praktik[[1]](#footnote-2) z namenom, da poroča o kompiliranju, za katero je zadolžena odgovorna stranka[[2]](#footnote-3) in je povezano s predračunskimi računovodskimi informacijami, ki so vključene v prospekt. Ta MSZ se uporablja, kadar:

* tako poročanje zahteva zakon o vrednostnih papirjih ali drug predpis o trgu vrednostnih papirjev ("ustrezen zakon ali drug predpis") v pravni ureditvi, v kateri bo prospekt izdan, ali
* je tako poročanje splošno sprejeta praksa v taki pravni ureditvi (glej odstavek A1).

Narava praktikove odgovornosti

2. V poslu, opravljenem po tem MSZ-ju, praktik ni odgovoren za kompiliranje predračunskih računovodskih informacij za organizacijo; za to je zadolžena odgovorna stranka. Praktikova edina naloga je poročati, ali je odgovorna stranka v vseh pomembnih pogledih kompilirala predračunske računovodske informacije na osnovi primernih sodil.

3. Ta MSZ ne obravnava poslov, ki ne dajejo zagotovil in pri katerih organizacija najame računovodskega strokovnjaka z javnim pooblastilom za kompiliranje svojih obračunskih računovodskih izkazov.

Namen predračunskih računovodskih informacij, vključenih v prospekt

4. Edini namen vključitve predračunskih računovodskih informacij v prospekt je ponazoritev vpliva bistvenega dogodka ali transakcije na neprilagojene računovodske informacije organizacije, kot če bi se dogodek zgodil ali bi bila transakcija izpeljana na določen zgodnejši datum, izbran za namene ponazoritve. To je doseženo z vnosom predračunskih prilagoditev v neprilagojene računovodske informacije. Predračunske računovodske informacije ne izkazujejo dejanskega finančnega stanja, finančne uspešnosti ali denarnih tokov organizacije (glej odstavka A2–A3).

Kompiliranje predračunskih računovodskih informacij

5. Kompiliranje predračunskih računovodskih informacij vključuje zbiranje, razvrščanje, povzemanje in predstavljanje računovodskih informacij odgovorne stranke, ki ponazarja vpliv bistvenega dogodka ali transakcije na neprilagojene računovodske informacije organizacije, kot če bi se dogodek zgodil ali bi bila transakcija izpeljana na izbrani datum. Koraki v tem procesu so:

* ugotavljanje vira neprilagojenih računovodskih informacij, ki naj se uporabijo pri kompiliranju predračunskih računovodskih informacij, in črpanje neprilagojenih računovodskih informacij iz tega vira; (glej odstavka A4–A5)
* vnos predračunskih prilagoditev v neprilagojene računovodske informacije za namen, za katerega so predstavljene predračunske računovodske informacije; in
* predstavitev tako dobljenih predračunskih računovodskih informacij s spremljajočimi razkritji.

Narava posla dajanja sprejemljivega zagotovila

6. Posel dajanja sprejemljivega zagotovila za poročanje o kompiliranju predračunskih računovodskih informacij vključuje opravljanje postopkov, določenih v tem MSZ-ju, da se oceni, ali primerna sodila, ki jih je uporabila odgovorna stranka pri kompiliranju predračunskih računovodskih informacij, zagotavljajo sprejemljivo osnovo za predstavljanje bistvenih učinkov, ki jih je mogoče neposredno pripisati dogodku ali transakciji, in da se pridobijo zadostni in ustrezni dokazi o tem, ali: (glej odstavek A6)

* so predračunske prilagoditve ustrezne glede na uporabljena sodila in
* je dobljena serija predračunskih računovodskih informacij (glej odstavek 11(c)) odraz pravilne uporabe in vnosa prilagoditev v neprilagojene računovodske informacije.

Vključuje tudi ovrednotenje celovite predstavitve predračunskih računovodskih informacij. Posel pa ne vključuje praktikovega posodabljanja ali ponovnega izdajanja kakršnih koli poročil ali mnenj o katerih koli računovodskih informacijah iz preteklosti, uporabljenih pri kompiliranju predračunskih računovodskih informacij, ali opravljanje revizije ali preiskave računovodskih informacij, uporabljenih pri kompiliranju predračunskih računovodskih informacij.

Povezava s prenovljenim MSZ 3000, drugimi strokovnimi objavami in drugimi zahtevami

7. Pri opravljanju poslov dajanja zagotovil za poročanje o kompiliranju predračunskih računovodskih informacij, vključenih v prospekt, mora praktik ravnati v skladu s prenovljenim MSZ 3000 in tem MSZ-jem. Ta MSZ ne nadomešča, pač pa le dopolnjuje prenovljeni MSZ 3000 in širi način uporabe prenovljenega MSZ 3000 na posel dajanja sprejemljivega zagotovila za poročanje o kompiliranju predračunskih računovodskih informacij, vključenih v prospekt. *Mednarodni okvir za posle dajanja zagotovil* (Okvir zagotovil), ki opredeljuje in opisuje elemente in cilje posla dajanja zagotovila, zagotavlja kontekst za razumevanje tega MSZ-ja in MSZ 3000.

8. Skladnost s prenovljenim MSZ 3000 med drugim zahteva skladnost z določbami *Mednarodnega kodeksa etike za računovodske strokovnjake (vključno z Mednarodnimi standardi neodvisnosti)* (Kodeks IESBA), ki ga je izdal Odbor za Mednarodne standarde etike za računovodske strokovnjake (Kodeks IESBA) v zvezi s posli dajanja zagotovil ali drugimi strokovnimi zahtevami ali zahtevami, ki jih nalaga zakon ali drug predpis in so najmanj enako stroge.[[3]](#footnote-4) Zahteva tudi, da je partner, zadolžen za posel, član podjetja, ki uporablja MSOK 1[[4]](#footnote-5) ali druge strokovne zahteve ali zahteve, ki jih nalaga zakon ali drug predpis in so najmanj enako stroge kot MSOK 1.

Datum uveljavitve

9. Ta MSZ se uporablja za poročila o zagotovilu, datirana 31. marca 2013 ali kasneje.

Cilji

10. Praktikovi cilji so:

a) pridobiti sprejemljivo zagotovilo o tem, ali je odgovorna stranka v vseh pomembnih pogledih kompilirala predračunske računovodske informacije na podlagi ustreznih sodil, in

b) poročati v skladu s praktikovimi ugotovitvami.

Opredelitev pojmov

11. Za namene tega MSZ-ja imajo navedeni izrazi naslednji pomen:

a) Primerna sodila – sodila, ki jih je uporabila odgovorna stranka pri kompiliranju predračunskih računovodskih informacij; sodila lahko določi pooblaščena ali priznana organizacija za standardizacijo ali pa so določena z zakonom ali drugim predpisom; če sodila niso določena, jih pripravi odgovorna stranka (glej odstavke A7–A9).

b) Predračunske prilagoditve – v zvezi z neprilagojenimi računovodskimi informacijami; to so med drugim:

i) prilagoditve neprilagojenih računovodskih informacij, ki ponazarjajo vpliv bistvenega dogodka ali transakcije ("dogodek" ali "transakcija"), kot če bi se dogodek zgodil ali bi bila transakcija izpeljana na določen zgodnejši datum, izbran za namene ponazoritve;

ii) prilagoditve neprilagojenih računovodskih informacij, ki so potrebne, da bi bile predračunske računovodske informacije kompilirane na osnovi, ki je skladna s primernim okvirom računovodskega poročanja poročevalske organizacije ("organizacija") in z njenimi računovodskimi usmeritvami, usklajenimi s tem okvirom (glej odstavka A15–A16).

Predračunske prilagoditve vključujejo ustrezne računovodske informacije posla, ki je bil ali bo pridobljen ("pridobljeni posel"), ali posla, ki je bil ali bo odtujen ("odtujeni posel"), v obsegu, v katerem so take informacije uporabljene pri kompiliranju predračunskih računovodskih informacij ("računovodske informacije pridobljenega ali odtujenega posla").

c) Predračunske računovodske informacije – računovodske informacije, prikazane skupaj s prilagoditvami, tako da ponazarjajo vpliv dogodka ali transakcije na neprilagojene računovodske informacije, kot če bi se dogodek zgodil ali bi bila transakcija izpeljana na določen zgodnejši datum, izbran za namene ponazoritve; v tem MSZ-ju se predpostavlja, da so predračunske računovodske informacije predstavljene v treh stolpcih, ki vključujejo (a) neprilagojene računovodske informacije, (b) predračunske prilagoditve in (c) dobljeno serijo predračunskih računovodskih informacij (glej odstavek A2).

d) Prospekt – dokument, ki je izdan v skladu z zakonskimi ali drugimi predpisanimi zahtevami, povezanimi z vrednostnimi papirji organizacije, in na osnovi katerega naj bi tretja stranka sprejela odločitev o naložbi.

e) Objavljene računovodske informacije – računovodske informacije organizacije ali pridobljenega ali odtujenega posla, ki so javno dostopne.

f) Neprilagojene računovodske informacije – računovodske informacije organizacije, na katerih opravi odgovorna stranka predračunske prilagoditve (glej odstavka A4–A5).

Zahteve

MSZ 3000 (prenovljen)

### 12. Praktik ne sme izjaviti, da je ravnal v skladu s tem MSZ-jem, če ni ravnal v skladu z zahtevami tega MSZ-ja in prenovljenega MSZ 3000.

Sprejem posla

13. Preden se dogovori o sprejemu posla za poročanje o tem, ali so bile predračunske računovodske informacije v prospektu v vseh pomembnih pogledih kompilirane na osnovi ustreznih sodil:

a) praktik ugotovi, ali so osebe, ki naj izvajajo posel, ustrezno usposobljene in zmožne (glej odstavek A10);

b) na osnovi vnaprejšnjega poznavanja okoliščin posla in razprave z odgovorno stranko praktik ugotovi, da so sodila, za katera pričakuje, da bodo uporabljena, ustrezna in da ni verjetno, da bodo predračunske računovodske informacije zavajajoče glede na predvideni namen;

c) praktik oceni besedilo mnenja, če je to predpisano v ustreznem zakonu ali drugem predpisu, da ugotovi, ali bo lahko izrazil tako predpisano mnenje na osnovi opravljanja postopkov, določenih v tem MSZ-ju (glej odstavke A54–A56);

d) če so bili viri, iz katerih so bile pridobljene neprilagojene računovodske informacije in kakršne koli računovodske informacije pridobljenega ali odtujenega posla, revidirani ali preiskovani in je bilo izraženo prilagojeno revizijsko mnenje ali prilagojen sklep o preiskavi ali če poročilo vsebuje odstavek, ki poudarja kakšno zadevo, praktik prouči, ali ustrezen zakon ali drug predpis dovoljuje uporabo prilagojenega revizijskega mnenja, ali sklepa o preiskavi, ali poročila, ki vsebuje odstavek o poudarjanju zadeve, oziroma ali dovoljuje sklicevanje nanje v praktikovem poročilu ali ne;

e) če računovodske informacije organizacije iz preteklosti niso bile nikoli revidirane ali preiskane, praktik presodi, ali lahko dovolj dobro spozna organizacijo ter njeno računovodsko prakso in prakso računovodskega poročanja, da lahko opravi posel (glej odstavek A31);

f) če vključuje dogodek ali transakcija prevzem in pretekle računovodske informacije pridobljenega posla niso bile nikoli revidirane ali preiskane, praktik presodi, ali lahko dovolj dobro spozna pridobljeni posel ter njegovo računovodsko prakso in prakso računovodskega poročanja, da lahko opravi svoj posel;

g) praktik pridobi soglasje odgovorne stranke, da potrjuje in razume svojo odgovornost za (glej odstavka A11–A12):

i) zadostno razkrivanje in opisovanje primernih sodil predvidenim uporabnikom, če ta niso javno dostopna,

ii) kompiliranje predračunskih računovodskih informacij na osnovi primernih sodil in

(iii) zagotavljanje:

* 1. dostopa praktiku do vseh informacij (in, kadar je potrebno za namene posla, do informacij pridobljenega posla (poslov) v poslovni kombinaciji), kot so evidence, dokumentacija in drugo gradivo, pomembno za oceno, ali so bile predračunske računovodske informacije v vseh pomembnih pogledih kompilirane na osnovi primernih sodil;
  2. dodatnih informacij, ki jih praktik utegne zahtevati od odgovorne stranke za namen posla;
  3. dostopa praktiku do tistih v organizaciji in do svetovalcev organizacije, od katerih je po praktikovi presoji treba pridobiti dokaze v zvezi z oceno, ali so bile predračunske računovodske informacije v vseh pomembnih pogledih kompilirane na osnovi primernih sodil, in
  4. dostopa praktiku do ustreznih posameznikov znotraj pridobljenega posla v poslovni kombinaciji, kadar je potrebno za namene posla.

**Načrtovanje in izvajanje posla**

Določanje ustreznosti primernih sodil

14. Praktik določi, ali so primerna sodila ustrezna, kot jih zahteva prenovljeni MSZ 3000,[[5]](#footnote-6) in še posebej preveri, da vključujejo najmanj to, da so:

a) neprilagojene računovodske informacije črpane iz ustreznega vira (glej odstavke A4–A5, A27);

b) predračunske prilagoditve:

i) take, da jih je mogoče neposredno pripisati dogodku ali transakciji (glej odstavek A13);

ii) podprte z dejstvi in (glej odstavek A14)

iii) skladne s primernim okvirom računovodskega poročanja organizacije in njenimi računovodskimi usmeritvami, usklajenimi s tem okvirom (glej odstavka A15–A16);

c) zagotovljeni ustrezna predstavitev in razkritja, ki predvidenim uporabnikom omogočajo razumeti sporočene informacije (glej odstavke A2–A3, A42).

15. Poleg tega praktik oceni, ali so primerna sodila:

a) skladna in ne v nasprotju z ustreznim zakonom ali drugim predpisom in

b) taka, da ni verjetno, da bi bile predračunske računovodske informacije zaradi njih zavajajoče.

Pomembnost

16. Pri načrtovanju in opravljanju posla praktik presoja pomembnost zaradi ovrednotenja, ali so bile predračunske računovodske informacije v vseh pomembnih pogledih kompilirane na osnovi primernih sodil (glej odstavka A17–A18).

Spoznavanje načina, na katerega je odgovorna stranka kompilirala predračunske računovodske informacije, in drugih okoliščin posla

17. Praktik mora spoznati (glej odstavek A19):

a) dogodek ali transakcijo, glede na katerega ali katero je opravljeno kompiliranje predračunskih računovodskih informacij;

b) kako je odgovorna stranka kompilirala predračunske računovodske informacije (glej odstavka A20–A21);

c) naravo organizacije in vsakega pridobljenega ali odtujenega posla, kar vključuje (glej odstavka A22–A23):

i) njihovo delovanje,

ii) njihova sredstva in obveznosti in

iii) način njihove organiziranosti in njihovega financiranja;

d) ustrezne panožne, zakonske in regulativne ter druge zunanje dejavnike, ki se nanašajo na organizacijo in vsak morebitni prevzet ali odtujen posel (glej odstavke A24–A26);

e) primeren okvir računovodskega poročanja ter računovodsko prakso in prakso računovodskega poročanja organizacije in kakršnega koli pridobljenega ali odtujenega posla, vključno z njihovo izbiro in uporabo računovodskih usmeritev.

Pridobivanje dokazov o ustreznosti vira, iz katerega so bile črpane neprilagojene računovodske informacije

18. Praktik ugotovi, ali je odgovorna stranka črpala neprilagojene računovodske informacije iz ustreznega vira (glej odstavka A27–A28).

19. Če ni nobenega poročila o reviziji ali preiskavi vira, iz katerega so bile črpane neprilagojene računovodske informacije, praktik opravi postopke, s katerimi se prepriča, da je vir ustrezen (glej odstavke A29–A31).

20. Praktik ugotovi, ali je odgovorna stranka ustrezno črpala neprilagojene računovodske informacije iz tega vira.

Pridobivanje dokazov o ustreznosti predračunskih prilagoditev

21. Pri ovrednotenju ali so predračunske prilagoditve ustrezne, praktik ugotovi, ali je odgovorna stranka ugotovila potrebne predračunske prilagoditve, da bi bil prikazan vpliv dogodka ali transakcije na določen dan ali za obdobje ponazoritve (glej odstavek A32).

22. Pri določanju, ali so predračunske prilagoditve skladne s primernimi sodili, praktik ugotovi, ali so:

a) take, da jih je mogoče neposredno pripisati dogodku ali transakciji (glej odstavek A13);

b) podprte z dejstvi; če so računovodske informacije pridobljenega ali odtujenega posla vključene v predračunske prilagoditve in ni nobenega poročila o reviziji ali preiskavi vira, iz katerega so bile črpane računovodske informacije, praktik opravi postopke, s katerimi se prepriča, da so računovodske informacije dejansko dokazljive (glej odstavke A14, A33–A38);

c) skladne s primernim okvirom računovodskega poročanja organizacije in njenimi računovodskimi usmeritvami, usklajenimi s tem okvirom (glej odstavka A15-A16).

Prilagojeno revizijsko mnenje ali prilagojen sklep o preiskavi ali odstavek, ki poudarja kakšno zadevo, za vir, iz katerega so bile črpane neprilagojene računovodske informacije ali za vir, iz katerega so bile črpane računovodske informacije pridobljenega ali odtujenega posla

23. Prilagojeno revizijsko mnenje ali prilagojen sklep o preiskavi je bil lahko izražen za vir, iz katerega so bile črpane neprilagojene računovodske informacije, ali za vir, iz katerega so bile črpane računovodske informacije pridobljenega ali odtujenega posla, ali pa je bilo za tak vir lahko izdano poročilo z odstavkom, ki poudarja kakšno zadevo. Če ustrezen zakon ali drug predpis ne prepoveduje uporabe takega vira, praktik v takih okoliščinah oceni:

a) morebitne posledice na presojo, ali so bile predračunske računovodske informacije v vseh pomembnih pogledih kompilirane na osnovi primernih sodil (glej odstavek A39);

b) potrebno nadaljnje ustrezno ukrepanje (glej odstavek A40) in

c) ali to kakor koli vpliva na praktikovo zmožnost poročanja v skladu s pogoji posla, vključno z morebitnim učinkom na praktikovo poročilo.

Vir, iz katerega so bile črpane neprilagojene računovodske informacije, ali predračunske prilagoditve so neustrezni

24. Če praktik na osnovi opravljenih postopkov ugotovi, da je odgovorna stranka:

a) uporabila neustrezen vir, iz katerega je črpala neprilagojene računovodske informacije, ali

(b) opustila predračunsko prilagoditev, ki bi morala biti vključena, uporabila predračunsko prilagoditev, ki ni skladna s primernimi sodili, ali kako drugače neustrezno prilagodila predračunske informacije,

se praktik o zadevi pogovori z odgovorno stranko. Če se praktik z odgovorno stranko ne more sporazumeti, kako bi bilo treba zadevo rešiti, mora oceniti, kako naj naprej ukrepa (glej odstavek A40).

Pridobivanje dokazov o izračunih v predračunskih računovodskih informacijah

25. Praktik ugotovi, ali so izračuni v predračunskih računovodskih informacijah aritmetično točni.

Ovrednotenje predstavitve predračunskih računovodskih informacij

26. Praktik ovrednoti predstavitev predračunskih računovodskih informacij. To vključuje proučitev:

a) celovite predstavitve in strukture predračunskih računovodskih informacij, vključno s preverjanjem, ali so jasno označene, da se razlikujejo od obračunskih ali drugih računovodskih informacij (glej odstavka A2–A3);

b) ali predračunske računovodske informacije in z njimi povezane pojasnjevalne opombe ponazarjajo vpliv dogodka ali transakcije na način, ki ni zavajajoč (glej odstavek A41);

c) ali so skupaj s predračunskimi računovodskimi informacijami zagotovljena tudi ustrezna razkritja, ki predvidenim uporabnikom omogočajo razumeti sporočene informacije (glej odstavek A42);

d) ali je praktik opazil kakšne bistvene dogodke po datumu vira, iz katerega so bile črpane neprilagojene računovodske informacije, ki bi utegnili zahtevati sklicevanje ali razkritje v predračunskih računovodskih informacijah (glej odstavek A43).

27. Praktik prebere tudi druge informacije, vključene v prospekt, ki vsebuje predračunske računovodske informacije, da ugotovi morebitne pomembne neskladnosti s predračunskimi računovodskimi informacijami ali poročilom o danem zagotovilu. Če praktik ob branju drugih informacij ugotovi pomembno neskladnost ali v teh drugih informacijah opazi pomembno napačno navedbo dejstev, se o zadevi pogovori z odgovorno stranko. Če je potreben popravek zadeve in odgovorna stranka izvedbo takega popravka zavrne, praktik ustrezno ukrepa (glej odstavek A44).

Pisne predstavitve

28. Praktik zahteva od odgovorne stranke pisne predstavitve, da:

a) je odgovorna stranka pri kompiliranju predračunskih računovodskih informacij ugotovila vse ustrezne predračunske prilagoditve, potrebne za prikaz vpliva dogodka ali transakcije na določen dan ali za obdobje ponazoritve (glej odstavek A45);

b) so bile predračunske računovodske informacije v vseh pomembnih pogledih kompilirane na osnovi primernih sodil.

Oblikovanje mnenja

29. Praktik oblikuje mnenje o tem, ali je odgovorna stranka predračunske računovodske informacije v vseh pomembnih pogledih kompilirala na osnovi primernih sodil (glej odstavke A46–A48).

30. Da lahko oblikuje to mnenje, mora praktik ugotoviti, ali je pridobil zadostne in ustrezne dokaze, da v kompiliranih predračunskih računovodskih informacijah ni pomembnih opustitev ali neustrezno uporabljenih ali prilagojenih predračunskih informacij. Ta sklep vključuje tudi ovrednotenje, ali je odgovorna stranka ustrezno razkrila in opisala primerna sodila, če ta niso javno dostopna (glej odstavka A49–A50).

Oblika mnenja

Neprilagojeno mnenje

31. Praktik izrazi neprilagojeno mnenje, kadar sklene, da je odgovorna stranka predračunske računovodske informacije v vseh pomembnih pogledih kompilirala na osnovi primernih sodil.

Prilagojeno mnenje

32. V mnogih pravnih ureditvah ustrezen zakon ali drug predpis ne dovoljuje objave prospekta, ki vsebuje prilagojeno mnenje o tem, ali so bile predračunske računovodske informacije v vseh pomembnih pogledih kompilirane na osnovo primernih sodil. Kadar se to zgodi in praktik sklene, da je prilagojeno mnenje v skladu s prenovljenim MSZ 3000 kljub temu ustrezno, se o zadevi pogovori z odgovorno stranko. Če odgovorna stranka ne soglaša z izvedbo potrebnih sprememb, praktik:

a) zadrži poročilo,

b) odstopi od posla,

c) razmisli o pridobitvi pravnega nasveta.

33. V nekaterih pravnih ureditvah ustrezen zakon ali drug predpis morda ne preprečuje objave prospekta, ki vsebuje prilagojeno mnenje o tem, ali so bile predračunske računovodske informacije v vseh pomembnih pogledih kompilirane na osnovi primernih sodil. V takih pravnih ureditvah praktik, če ugotovi, da je prilagojeno mnenje v skladu s prenovljenim MSZ 3000 ustrezno, uporabi zahteve iz prenovljenega MSZ 3000[[6]](#footnote-7) v zvezi s prilagojenim mnenjem.

Odstavek o poudarjanju zadeve

34. V nekaterih okoliščinah lahko praktik presodi, da je treba opozoriti uporabnika na neko zadevo, ki je predstavljena ali razkrita v predračunskih računovodskih informacijah ali spremljajočih pojasnjevalnih opombah. To se na primer zgodi, kadar je po praktikovi presoji zadeva tako pomembna, da je bistvena za uporabnikovo razumevanje, ali so bile predračunske računovodske informacije v vseh pomembnih pogledih kompilirane na osnovi primernih sodil. V takšnih okoliščinah praktik vključi v svoje poročilo odstavek o poudarjanju zadeve pod pogojem, da je pridobil zadostne in ustrezne dokaze, da zadeva ne vpliva na to, ali so bile predračunske računovodske informacije v vseh pomembnih pogledih kompilirane na osnovi primernih sodil. Tak odstavek se nanaša samo na informacije, predstavljene ali razkrite v predračunskih računovodskih informacijah ali spremljajočih pojasnjevalnih opombah.

Priprava poročila o zagotovilu

35. Praktikovo poročilo vključuje najmanj naslednje osnovne sestavine (glej odstavek A57):

a) naslov, ki jasno kaže, da je to poročilo neodvisno poročilo o zagotovilu (glej odstavek A51);

b) naslovnika ali naslovnike, kot je dogovorjeno v pogojih posla (glej odstavek A52);

c) uvodne odstavke, ki opredeljujejo (glej odstavek A53):

i) predračunske računovodske informacije,

ii) vir, iz katerega so bile črpane neprilagojene računovodske informacije, in ali je bilo objavljeno poročilo o reviziji ali preiskavi tega vira ali ne,

iii) obdobje, ki ga zajemajo, ali datum, na katerega se nanašajo predračunske računovodske informacije,

iv) sklic na primerna sodila, na podlagi katerih je odgovorna stranka opravila kompiliranje predračunskih računovodskih informacij, ter vir teh sodil;

d) izjavo, da je odgovorna stranka odgovorna za kompiliranje predračunskih računovodskih informacij na osnovi primernih sodil;

e) opis praktikove odgovornosti, vključno z izjavami, da:

i) je praktikova odgovornost izraziti mnenje o tem, ali je odgovorna stranka v vseh pomembnih pogledih kompilirala predračunske računovodske informacije na osnovi ustreznih sodil;

ii) za namene tega posla praktik ni zadolžen za posodabljanje ali ponovno izdajanje kakršnih koli poročil ali mnenj o katerih koli računovodskih informacijah iz preteklosti, uporabljenih pri kompiliranju predračunskih računovodskih informacij, in da praktik med izvajanjem tega posla tudi ni opravil revizije ali preiskave računovodskih informacij, uporabljenih pri kompiliranju predračunskih računovodskih informacij;

iii) je izključni namen predračunskih računovodskih informacij, vključenih v prospekt, prikazati vpliv bistvenega dogodka ali transakcije na neprilagojene računovodske informacije organizacije, kot če bi se dogodek zgodil ali bi bila transakcija izpeljana na določen zgodnejši datum, izbran za namene ponazoritve; zato praktik ne daje nobenega zagotovila, da bi bil dejanski izid dogodka ali transakcije na ta datum tak, kot je predstavljen;

f) izjavo, da je bil posel opravljen v skladu z MSZ 3420, *Posli dajanja zagotovil za poročanje o kompiliranju predračunskih računovodskih informacij, vključenih v prospekt*, ki zahteva, da praktik načrtuje in opravlja postopke za pridobitev sprejemljivega zagotovila o tem, ali je odgovorna stranka v vseh pomembnih pogledih kompilirala predračunske računovodske informacije na osnovi primernih sodil;

g) izjavo, da podjetje, katerega član je praktik, uporablja MSOK 1 ali druge strokovne zahteve ali zahteve iz zakona ali drugega predpisa, ki so najmanj tako stroge kot MSOK 1. Če praktik ni računovodski strokovnjak, morajo biti v izjavi opredeljene strokovne zahteve ali zahteve iz zakona ali drugega predpisa, ki so najmanj tako stroge kot MSOK 1;

h) izjavo, da praktik upošteva zahteve glede neodvisnosti in druge etične zahteve Kodeksa IESBA ali druge strokovne zahteve ali zahteve iz zakona ali drugega predpisa, ki so najmanj tako stroge kot določbe Kodeksa IESBA v zvezi s posli dajanja zgotovil. Če praktik ni računovodski strokovnjak, morajo biti v izjavi opredeljene strokovne zahteve ali zahteve iz zakona ali drugega predpisa, ki so najmanj tako stroge kot določbe B Kodeksa IESBA v zvezi s posli dajanja zgotovil;

i) izjave, da:

i) vključuje posel dajanja sprejemljivega zagotovila za poročanje o tem, ali so bile predračunske računovodske informacije v vseh pomembnih pogledih kompilirane na osnovi primernih sodil, opravljanje postopkov, da se oceni, ali primerna sodila, ki jih je uporabila odgovorna stranka pri kompiliranju predračunskih računovodskih informacij, zagotavljajo sprejemljivo osnovo za predstavljanje bistvenih učinkov, ki jih je mogoče neposredno pripisati dogodku ali transakciji, in da se pridobijo zadostni in ustrezni dokazi o tem, ali so:

* zadevne predračunske prilagoditve ustrezne glede na sodila in
* predračunske računovodske informacije odraz pravilne uporabe in vnosa prilagoditev v neprilagojene računovodske informacije;

ii) so izbrani postopki odvisni od praktikove presoje ob upoštevanju njegovega poznavanja narave organizacije, dogodka ali transakcije, glede na katerega ali katero so bile kompilirane predračunske računovodske informacije, in drugih ustreznih okoliščin posla;

iii) posel vključuje tudi ovrednotenje celovite predstavitve predračunskih računovodskih informacij;

j) če zakon ali drug predpis ne zahteva drugače, praktikovo mnenje z uporabo enega od naslednjih besedil, ki veljata za enakovredni (glej odstavke A54–A56):

i) predračunske računovodske informacije so bile v vseh pomembnih pogledih kompilirane na osnovi [*primerna sodila*] ali

ii) predračunske računovodske informacije so bile pravilno kompilirane na navedeni osnovi;

k) praktikov podpis;

l) datum poročila;

### m) kraj pravnega reda, v katerem praktik dela.

\*\*\*

Uporaba in drugo pojasnjevalno gradivo

## Področje tega MSZ-ja (glej odstavek 1)

A1. Ta standard ne obravnava okoliščin, v katerih se predračunske računovodske informacije zagotavljajo kot del računovodskih izkazov organizacije na osnovi zahtev primernega okvira računovodskega poročanja.

## Namen predračunskih računovodskih informacij, vključenih v prospekt (glej odstavke 4, 11(c), 14(c), 26(a))

A2. Predračunske računovodske informacije spremljajo z njimi povezane pojasnjevalne opombe, ki pogosto razkrivajo zadeve, navedene v odstavku A42.

A3. V prospekt so lahko vključene različne predstavitve predračunskih računovodskih informacij, odvisno od narave dogodka ali transakcije in od tega, kako namerava odgovorna stranka prikazati vpliv takega dogodka ali transakcije na neprilagojene računovodske informacije organizacije. Organizacija je na primer pred svojo prvo javno ponudbo lahko pridobila že veliko poslov. V takih okoliščinah se odgovorna stranka lahko odloči, da predstavi predračunski izkaz neto sredstev in s tem ponazori vpliv prevzemov na finančni položaj organizacije in ključne kazalnike, kot je na primer razmerje med dolgom in lastniškim kapitalom, kot če bi bili pridobljeni posli sestavni del organizacije že na določen zgodnejši datum. Prav tako se odgovorna stranka lahko odloči, da predstavi predračunski izkaz poslovnega izida in s tem ponazori, kakšni bi utegnili biti izidi poslovanja za obdobje, ki se je končalo na tak datum. V takih primerih je narava predračunskih računovodskih informacij lahko opisana z naslovi, kot so "Izkaz predračunskih neto sredstev na dan 31. decembra 20X1" in "Predračunski izkaz poslovnega izida za leto, ki se je končalo 31. decembra 20X1."

## Kompiliranje predračunskih računovodskih informacij

Neprilagojene računovodske informacije (glej odstavke 5, 11(f), 14(a))

A4. V mnogih primerih bodo vir, iz katerega so bile črpane neprilagojene računovodske informacije, objavljene računovodske informacije, kot so letni ali medletni računovodski izkazi.

A5. Glede na to, kako se odgovorna stranka odloči prikazati vpliv dogodka ali transakcije, lahko neprilagojene računovodske informacije obsegajo:

* enega ali več posameznih računovodskih izkazov, kot sta izkaz finančnega položaja in izkaz vseobsegajočega donosa, ali
* računovodske informacije, ki so ustrezno povzete iz celote računovodskih izkazov, na primer izkaz neto sredstev.

## Narava posla dajanja sprejemljivega zagotovila (glej odstavek 6)

A6. V tem MSZ-ju opis, da so predračunske računovodske informacije "pravilno kompilirane", pomeni, da je odgovorna stranka v vseh pomembnih pogledih kompilirala predračunske računovodske informacije na osnovi primernih sodil.

Opredelitev pojmov

Ustrezna sodila (glej odstavek 11(a))

A7. Če uveljavljena sodila za kompiliranje predračunskih računovodskih informacij ne obstajajo, jih pripravi odgovorna stranka sama, na primer na osnovi prakse v določeni panogi ali sodil v pravni ureditvi, ki je taka sodila uveljavila, in to dejstvo razkrije.

A8. Primerna sodila za kompiliranje predračunskih računovodskih informacij bodov danih okoliščinah ustrezna, če izpolnjujejo zahteve, določene v odstavku 14.

A9. Spremljajoče pojasnjevalne opombe lahko vključujejo nekatere dodatne podrobnosti o sodilih, s katerimi je opisano, kako ponazarjajo učinke določenega dogodka ali transakcije. To lahko na primer vključuje:

* datum, na katerega se je predvidoma dogodek zgodil ali je bila transakcija izpeljana,
* pristop, uporabljen za razporeditev prihodka, splošnih stroškov, sredstev in obveznosti med ustrezna posle pri odtujitvi.

Sprejem posla

Sposobnosti in pristojnosti za opravljanje posla (glej odstavek 13(a))

A10. Kodeks IESBA zahteva, da praktik ravna v skladu s strokovno usposobljenostjo in primerno skrbnostjo s pridobivanjem in ohranjanjem strokovnega znanja in izkušenj, da lahko strokovno ustrezno opravlja poklicne storitve na podlagi sedanjih tehničnih in strokovnih standardov in ustrezne zakonodaje .[[7]](#footnote-8) V kontekstu te zahteve Kodeksa IESBA lahko strokovna usposobljenost za opravljanje posla vključuje tudi zadeve, kot so:

* znanje in izkušnje iz panoge, v kateri organizacija posluje;
* poznavanje ustreznih zakonov in predpisov o vrednostnih papirjih in njihovih sprememb;
* poznavanje zahtev za kotiranje na ustrezni borzi vrednostnih papirjev in transakcij na kapitalskih trgih, kot so združitve, prevzemi in ponudbe vrednostnih papirjev;
* dobro poznavanje procesa priprave prospekta in uvrščanja vrednostnih papirjev na borzo vrednostnih papirjev;
* poznavanje okvirov računovodskega poročanja, uporabljenih pri pripravi virov, iz katerih so bile črpane neprilagojene računovodske informacije, in kjer je to primerno, računovodske informacije pridobljenega posla.

Naloge odgovorne stranke (glej odstavek 13(g))

A11. Posel v skladu s tem MSZ-jem se opravlja ob predpostavki, da je odgovorna stranka potrdila in razume svojo odgovornost za naloge, določene v odstavku 13(g). V nekaterih pravnih ureditvah je ta odgovornost lahko določena v ustreznem zakonu ali drugem predpisu. V drugih pa je le malo ali nič zakonskih ali drugih predpisanih opredelitev take odgovornosti. Posel dajanja zagotovila za poročanje o tem, ali so bile predračunske računovodske informacije v vseh pomembnih pogledih kompilirane na osnovi primernih sodil, temelji na predpostavki, da:

(a) vloga praktika ne vključuje prevzemanja odgovornosti za kompiliranje takih informacij in

(b) praktik utemeljeno pričakuje, da bo dobil vse za posel potrebne informacije.

Ta predpostavka je torej temeljna za izvedbo posla. Da bi se izognili nesporazumom, se z odgovorno stranko sklene dogovor, da ta potrjuje in razume svojo odgovornost kot del dogovora in zapisa o pogojih posla v skladu z zahtevami prenovljenega MSZ 3000.[[8]](#footnote-9)

A12. Če zakon ali drug predpis dovolj podrobno določa pogoje posla, mora praktik zapisati zgolj dejstvo, da se uporablja ta zakon ali predpis in da odgovorna stranka potrjuje in razume svojo odgovornost, kot je določena v odstavku 13(g).

**Načrtovanje in izvajanje posla**

*Ocenjevanje ustreznosti primernih sodil*

Prilagoditve, ki jih je mogoče neposredno pripisati (glej odstavka 14(b)(i), 22(a))

A13. Potrebno je, da je predračunske prilagoditve mogoče neposredno pripisati dogodku ali transakciji, tako da ni nobene možnosti, da bi bile predračunske računovodske informacije odraz zadev, ki ne izhajajo zgolj iz izida dogodka ali niso neločljiv sestavni del transakcije. Prilagoditve, ki jih je mogoče neposredno pripisati, izključujejo tiste, ki se nanašajo na dogodke v prihodnosti ali so odvisne od dejanj, ki jih bo treba izvesti po dokončanju transakcije, čeprav so taka dejanja ključna za organizacijo, ki vstopa v transakcijo (na primer zapiranje nepotrebnih proizvajalnih obratov po prevzemu).

Prilagoditve, podprte z dejstvi(glej odstavka 14(b)(ii), 22(b))

A14. Prav tako je potrebno, da so predračunske prilagoditve podprte z dejstvi, tako da je mogoče zagotoviti zanesljivo osnovo za predračunske računovodske informacije. Prilagoditve, podprte z dejstvi, so take, ki jih je mogoče nepristransko opredeliti. Viri, ki dejansko podpirajo predračunske prilagoditve, so med drugim:

* kupoprodajne pogodbe,
* dokumenti o financiranju dogodka ali transakcije, kot so dolžniške pogodbe,
* neodvisna poročila o ocenitvi vrednosti,
* drugi dokumenti v zvezi z dogodkom ali transakcijo,
* objavljeni računovodski izkazi,
* druge finančne informacije, razkrite v prospektu,
* ustrezna zakonska ali predpisana dejanja, na primer na področju obdavčitve,
* pogodbe o zaposlitvi,
* dejanja pristojnih za upravljanje.

## Prilagoditve, skladne s primernim okvirom računovodskega poročanja organizacije in njenimi računovodskimi usmeritvami, usklajenimi s tem okvirom (glej odstavke 11(b)(ii), 14(b)(iii), 22(c)).

A15. Da so predračunske računovodske informacije smiselne, je potrebno, da so predračunske prilagoditve skladne s primernim okvirom računovodskega poročanja organizacije in njenimi računovodskimi usmeritvami, usklajenimi s tem okvirom. V kontekstu poslovne kombinacije vključuje kompiliranje predračunskih računovodskih informacij na osnovi primernih sodil presojo o zadevah, kot so na primer:

* ali obstajajo razlike med računovodskimi usmeritvami pridobljenega posla in računovodskimi usmeritvami organizacije;
* ali so računovodske usmeritve za transakcije, ki sodijo v okvir prevzetega posla in ki jih organizacija prej ni izvajala, usmeritve, ki bi jih organizacija v skladu s svojim primernim okvirom računovodskega poročanja ob upoštevanju posebnih okoliščin organizacije za take transakcije sprejela.

A16. V nekaterih okoliščinah utegnejo biti potrebne tudi presoje o ustreznosti računovodskih usmeritev organizacije; kot del dogodka ali transakcije lahko na primer organizacija predlaga, da prvič izda zapletene finančne instrumente. V tem primeru je morda treba presoditi:

* ali je odgovorna stranka izbrala ustrezne računovodske usmeritve za računovodsko obravnavanje takih finančnih instrumentov v skladu s svojim primernim okvirom računovodskega poročanja, in
* ali je ustrezno uporabila te usmeritve pri kompiliranju predračunskih računovodskih informacij.

Pomembnost (glej odstavek 16)

A17. Pomembnost pri presoji, ali so bile predračunske računovodske informacije v vseh pomembnih pogledih kompilirane na osnovi primernih sodil, ni odvisna od enega samega količinskega merila. Nasprotno, odvisna je od velikosti in narave namerne ali nenamerne opustitve ali neustrezne uporabe katerega od elementov kompiliranja, kot je opisano v odstavku A18. Presoje o teh vidikih velikosti in narave pa so spet odvisne od zadev, kot so:

* kontekst dogodka ali transakcije,
* namen, za katerega se kompilirajo predračunske računovodske informacije, in
* s tem povezane okoliščine posla.

Odločujoč dejavnik bi lahko bila velikost ali narava zadeve ali kombinacija obojega.

A18. Tveganje za presojo, da predračunske računovodske informacije niso v vseh pomembnih pogledih kompilirane na osnovi primernih sodil, lahko nastopi, če na primer obstajajo dokazi o:

* uporabi neprimernega vira, iz katerega se črpajo neprilagojene računovodske informacije;
* nepravilnem črpanju neprilagojenih računovodskih informacij iz ustreznega vira;
* napačni uporabi računovodskih usmeritev v zvezi s prilagoditvami ali neskladnosti prilagoditev z računovodskimi usmeritvami organizacije;
* opustitvi prilagoditve, ki jo zahtevajo primerna sodila;
* prilagoditvi, ki ni v skladu s primernimi sodili;
* matematični ali tipkarski napaki pri izračunih v predračunskih računovodskih informacijah;
* neustreznih, nepravilnih ali opuščenih razkritjih.

Spoznavanje načina, na katerega je odgovorna stranka kompilirala predračunske računovodske informacije, in drugih okoliščin posla (glej odstavek 17)

A19. Praktik se s tem lahko seznani s kombinacijo postopkov, kot so:

* poizvedovanje pri odgovorni stranki in drugem osebju organizacije, ki je vključeno v kompiliranje predračunskih računovodskih informacij;
* poizvedovanje pri drugih ustreznih osebah, kot so pristojni za upravljanje in svetovalci organizacije;
* branje ustrezne podporne dokumentacije, kot so pogodbe ali sporazumi;
* branje zapisnikov sestankov pristojnih za upravljanje.

Kako je odgovorna stranka kompilirala predračunske računovodske informacije (glej odstavek 17(b))

A20. Praktik lahko spozna, kako je odgovorna stranka kompilirala predračunske računovodske informacije, na primer s proučevanjem:

* vira, iz katerega so bile črpane neprilagojene računovodske informacije;
* korakov, ki jih je izvedla odgovorna stranka za:
  + črpanje neprilagojenih računovodskih informacij iz vira,
  + ugotavljanje ustreznih predračunskih prilagoditev, na primer, kako je odgovorna stranka pridobila računovodske informacije za pridobljeni posel pri kompiliranju predračunskih računovodskih informacij;
* pristojnosti odgovorne stranke za kompiliranje predračunskih računovodskih informacij;
* narave in obsega nadzora odgovorne stranke nad drugim osebjem organizacije, vključenim v kompiliranje predračunskih računovodskih informacij;
* pristopa odgovorne stranke do določanja ustreznih razkritij v podporo predračunskim računovodskim informacijam.

A21. Pri poslovni kombinaciji ali odtujitvi so področja, ki lahko zapletejo kompiliranje predračunskih računovodskih informacij, na primer razporeditev prihodka, splošnih stroškov ter sredstev in obveznosti na ali med ustrezne posle. Zato je pomembno, da praktik pozna pristop odgovorne stranke in sodila za take razporeditve in da so te zadeve razkrite v pojasnjevalnih opombah, ki spremljajo predračunske računovodske informacije.

Narava organizacije in vsakega pridobljenega ali odtujenega posla(glej odstavek 17(c))

A22. Pridobljeni posel je lahko samostojno registrirana organizacija ali ločeno opredeljena dejavnost znotraj druge organizacije, kot je na primer oddelek, podružnica ali področje poslovanja. Odprodano podjetje je lahko samostojno registrirana organizacija, na primer odvisna družba ali skupna naložba, ali ločeno opredeljena poslovna enota v sklopu organizacije, na primer divizija, podružnica ali področje poslovanja.

A23. Praktik lahko v celoti ali delno izpolnjuje zahteve po poznavanju organizacije in katerega koli pridobljenega ali odtujenega posla ter njihovega okolja, če je revidiral ali preiskoval njihove računovodske informacije.

Ustrezni panožni, zakonski in regulativni ter drugi zunanji dejavniki(glej odstavek 17(d))

A24. Ustrezni panožni dejavniki so med drugim razmere v panogi, kot so konkurenčno okolje, odnosi z dobavitelji in kupci ter tehnološki razvoj. Primeri zadev, ki jih praktik lahko prouči, so:

* trg in konkurenca, vključno s povpraševanjem, zmogljivostmi in cenovno konkurenco,
* običajna poslovna praksa v panogi,
* ciklične ali sezonske dejavnosti,
* proizvodna tehnologija, povezana z izdelki organizacije.

A25. Ustrezni zakonski in regulativni dejavniki vključujejo zakonsko in regulativno okolje. To med drugim obsega primeren okvir računovodskega poročanja, v skladu s katerim organizacija oziroma pridobljeni posel pripravi svoje obdobne računovodske informacije, ter pravno in politično okolje. Primeri zadev, ki jih praktik lahko prouči, so:

* za panogo značilne računovodske prakse,
* zakonski in regulativni okvir za regulirano panogo,
* zakonodaja in regulativa, ki bistveno vpliva na delovanje organizacije oziroma pridobljenega ali odtujenega posla, vključno z neposrednim nadziranjem,
* obdavčitev,
* vladne usmeritve, ki trenutno vplivajo na vodenje organizacije oziroma pridobljenega ali odtujenega posla, kot so denarna politika (vključno z deviznimi kontrolami), davčna politika, finančne spodbude (na primer programi državne pomoči) in tarifna politika ali politika omejevanja trgovanja;
* okoljske zahteve, ki vplivajo na panogo in poslovanje organizacije ali pridobljenega ali odtujenega posla.

A26. Primeri drugih zunanjih dejavnikov, ki vplivajo na organizacijo oziroma na pridobljeni ali odtujeni posel in jih praktik utegne proučiti, vključujejo splošne gospodarske razmere, obrestne mere in razpoložljivost financiranja ter inflacijo ali spremembe tečajev.

Pridobivanje dokazov o ustreznosti vira, iz katerega so bile črpane neprilagojene računovodske informacije

Pomembni dejavniki, ki jih je treba proučiti (glej odstavka 14(a), 18)

A27. Dejavniki, ki vplivajo na ustreznost vira, iz katerega so bile črpane neprilagojene računovodske informacije, vključujejo ugotavljanje, ali obstaja poročilo o reviziji ali preiskavi vira in ali je vir:

* dovoljen ali izrecno predpisan z ustreznim zakonom ali drugim predpisom, dovoljen s strani ustrezne borze vrednostnih papirjev, pri kateri bo prospekt vložen, ali pa se kot tak uporablja po normalnih običajih in praksi trga;
* jasno prepoznaven;
* sprejemljivo izhodišče za kompiliranje predračunskih računovodskih informacij v povezavi z dogodkom ali transakcijo, kar vključuje tudi njegovo skladnost z računovodskimi usmeritvami organizacije in datumsko ustreznost ali ustreznost obdobja, ki ga pokriva.

A28. Poročilo o reviziji ali preiskavi vira, iz katerega so bile črpane neprilagojene računovodske informacije, je lahko izdal drug praktik. V takih razmerah mora praktik, ki poroča po tem MSZ-ju, prav tako spoznati organizacijo ter njeno računovodsko prakso in prakso računovodskega poročanja na podlagi zahtev odstavkov 17(c) in (e), in se prepričati, da je vir, iz katerega so bile črpane neprilagojene računovodske informacije, ustrezen.

Ni poročila o reviziji ali preiskavi za vir, iz katerega so bile črpane neprilagojene računovodske informacije (glej odstavek 19)

A29. Če ni nobenega poročila o reviziji ali preiskavi vira, iz katerega so bile črpane neprilagojene računovodske informacije, mora praktik opraviti postopke v zvezi z ustreznostjo tega vira. Dejavniki, ki lahko vplivajo na naravo in obseg teh postopkov, so med drugim:

* ali je praktik že prej revidiral ali preiskoval računovodske informacije organizacije iz preteklosti in praktikovo poznavanje organizacije iz takega posla;
* kdaj so bile revidirane ali preiskovane računovodske informacije organizacije iz preteklosti;
* ali so računovodske informacije organizacije predmet občasnega praktikovega pregleda, na primer za namene izpolnjevanja regulativnih zahtev po predložitvi izkazov.

A30. Računovodski izkazi organizacije za obdobje neposredno pred obdobjem vira, iz katerega so bile črpane neprilagojene računovodske informacije, so bili lahko revidirani ali preiskani, čeprav sam vir, iz katerega so bile črpane neprilagojene računovodske informacije, ni bil. Vir, iz katerega so bile črpane neprilagojene računovodske informacije, so lahko na primer medletni računovodski izkazi, ki niso bili revidirani ali preiskani, medtem ko so bili računovodski izkazi organizacije za neposredno predhodno poslovno leto lahko revidirani. V takem primeru postopki, ki jih praktik ob upoštevanju dejavnikov iz odstavka A29 lahko opravi v zvezi z ustreznostjo vira, iz katerega so bile črpane neprilagojene računovodske informacije, vključujejo:

* poizvedovanje pri odgovorni stranki:
  + o postopkih, po katerih je bil vir pripravljen, in zanesljivosti izhodiščnih računovodskih evidenc, s katerimi je bil vir usklajen,
  + ali so bile vse transakcije evidentirane,
  + ali je bil vir pripravljen v skladu z računovodskimi usmeritvami organizacije,
  + ali so bile od zadnjega revidiranega ali preiskovanega obdobja kakor koli spremenjene računovodske usmeritve, in če so bile, kako so bile take spremembe obravnavane,
  + o njeni oceni tveganja, da bi vir utegnil vsebovati pomembno napačne navedbe zaradi prevare,
  + o vplivu sprememb v poslovnih dejavnostih in delovanju organizacije;
* če je praktik revidiral ali preiskoval neposredno predhodne letne ali medletne računovodske informacije, presojo ugotovitev te revizije ali preiskave ter verjetnosti, da bi te informacije nakazovale kakršne koli probleme pri pripravi vira, iz katerega so bile črpane neprilagojene računovodske informacije;
* potrjevanje informacij, ki jih je zagotovila odgovorna stranka kot odgovor na praktikove poizvedbe, kadar se odgovori zdijo neskladni s praktikovim poznavanjem organizacije ali okoliščin posla;
* primerjavo vira z ustreznimi računovodskimi informacijami prejšnjega obdobja, in če je primerno, z neposredno predhodnimi letnimi ali medletnimi računovodskimi informacijami, ter razpravo o bistvenih spremembah z odgovorno stranko.

Računovodske informacije organizacije iz preteklosti niso bile nikoli revidirane ali preiskane (glej odstavek 13(e))

A31. Razen kadar je organizacija ustanovljena za namene določene transakcije in pred tem ni nikoli trgovala, je malo verjetno, da bi ustrezen zakon ali drug predpis dovolil organizaciji izdajo prospekta, če njene računovodske informacije iz preteklosti niso bile nikoli revidirane ali preiskane.

Pridobivanje dokazov o ustreznosti predračunskih prilagoditev

Ugotavljanje ustreznih predračunskih prilagoditev (glej odstavek 21)

A32. Na podlagi svojega védenja in obveščenosti o tem, kako je odgovorna stranka kompilirala predračunske računovodske informacije, in o drugih okoliščinah posla, lahko praktik pridobi dokaze o tem, ali je odgovorna stranka ustrezno ugotovila potrebne predračunske prilagoditve, s kombinacijo postopkov, kot so:

* ovrednotenje sprejemljivosti pristopa odgovorne stranke k ugotavljanju ustreznih predračunskih prilagoditev, na primer metode, uporabljene za ugotavljanje ustreznih razporeditev prihodka, splošnih stroškov, sredstev in obveznosti med ustrezne posle;
* poizvedovanje pri ustreznih osebah v pridobljenem poslu o pristopu do črpanja njegovih računovodskih informacij;
* ovrednotenje posebnih vidikov ustreznih pogodb, sporazumov ali drugih dokumentov;
* poizvedovanje pri svetovalcih organizacije v zvezi s posebnimi vidiki dogodka ali transakcije in z njim ali njo povezanih pogodb in sporazumov, ki so pomembni za ugotavljanje ustreznih prilagoditev;
* ovrednotenje ustreznih analiz in delovnih gradiv, ki so jih pripravili odgovorna stranka in drugo osebje organizacije, vključeno v kompiliranje predračunskih računovodskih informacij;
* pridobivanje dokazov o nadzoru odgovorne stranke nad drugim osebjem organizacije, ki je bilo vključeno v kompiliranje predračunskih računovodskih informacij;
* opravljanje analitičnih postopkov.

Dejanska podpora za katere koli računovodske informacije pridobljenega ali odtujenega posla, vključene v predračunske prilagoditve (glej odstavek 22(b))

Računovodske informacije odtujenega posla

A33. V primeru odtujitve bodo računovodske informacije odtujenega posla izpeljane iz vira, iz katerega so bile črpane neprilagojene računovodske informacije in bo pogosto revidiran ali preiskan. Vir, iz katerega so bile črpane neprilagojene računovodske informacije, bo zato osnova, na kateri bo praktik odločil, ali obstaja dejanska podpora za računovodske informacije odtujenega posla. V takem primeru so zadeve, ki jih je treba proučiti, na primer, ali so prihodki in odhodki, ki se pripisujejo odtujenemu poslu in so evidentirani na konsolidirani ravni, ustrezno prikazani v predračunskih prilagoditvah.

A34. Če vir, iz katerega so bile črpane neprilagojene računovodske informacije, ni bil revidiran ali preiskan, lahko praktik pri odločanju, ali so računovodske informacije odtujenega posla podprte z dejstvi, uporabi navodilo v odstavkih A29–A30.

Računovodske informacije pridobljenega posla

A35. Vir, iz katerega so bile črpane računovodske informacije pridobljenega posla, je bil lahko revidiran ali preiskan. Če je vir, iz katerega so bile črpane računovodske informacije pridobljenega posla revidiral ali preiskal praktik sam, bodo računovodske informacije pridobljenega posla ob upoštevanju posledic, ki izhajajo iz okoliščin, obravnavanih v odstavku 23, dejansko dokazljive.

A36. Vir, iz katerega so bile črpane računovodske informacije pridobljenega posla, pa je lahko revidiral ali preiskal drug praktik. V takih razmerah mora praktik, ki poroča po tem MSZ-ju, prav tako spoznati pridobljeni posel in zanj uporabljeno računovodsko prakso in prakso računovodskega poročanja na podlagi zahtev odstavkov 17(c) in (e) ter se prepričati, da so računovodske informacije pridobljenega posla podprte z dejstvi.

A37. Če vir, iz katerega so bile črpane računovodske informacije pridobljenega posla, ni bil revidiran ali preiskan, mora praktik opraviti postopke v zvezi z ustreznostjo tega vira. Dejavniki, ki utegnejo vplivati na naravo in obseg teh postopkov, vključujejo na primer:

* ali je praktik že prej revidiral ali preiskoval obračunske računovodske informacije pridobljenega posla in iz tega izhajajoče praktikovo poznavanje pridobljenega posla;
* kdaj so bile revidirane ali preiskane obračunske računovodske informacije pridobljenega posla;
* ali so računovodske informacije pridobljenega posla predmet občasnega praktikovega pregleda, na primer zaradi izpolnjevanja regulativnih zahtev po predložitvi izkazov.

A38. Računovodski izkazi pridobljenega posla za obdobje neposredno pred obdobjem vira, iz katerega so bile črpane računovodske informacije pridobljenega posla, so bili lahko revidirani ali preiskovani, čeprav sam vir, iz katerega so bile črpane računovodske informacije pridobljenega posla, ni bil. V takem primeru postopki, ki jih praktik ob upoštevanju dejavnikov iz odstavka A37 lahko opravi v zvezi z vprašanjem, ali so računovodske informacije pridobljenega posla dejansko dokazljive, vključujejo:

* poizvedovanje pri poslovodstvu pridobljenega posla:
  + o postopkih, po katerih je bil pripravljen vir, iz katerega so bile črpane računovodske informacije o pridobljenem poslu, in o zanesljivosti izhodiščnih računovodskih evidenc, s katerimi je bil vir usklajen,
  + ali so bile vse transakcije evidentirane,
  + ali je bil vir, iz katerega so bile črpane računovodske informacije o pridobljenem poslu, pripravljen v skladu z računovodskimi usmeritvami pridobljenega posla,
  + ali so bile od zadnjega revidiranega ali preiskovanega obdobja kakorkoli spremenjene računovodske usmeritve, in če so bile, kako so bile take spremembe obravnavane,
  + o njegovi oceni tveganja, da bi vir, iz katerega so bile črpane računovodske informacije pridobljenega posla, utegnil vsebovati pomembno napačne navedbe zaradi prevare,
  + o vplivu sprememb v poslovnih dejavnostih in delovanju pridobljenega posla;
* če je praktik revidiral ali preiskoval neposredno predhodne letne ali medletne računovodske informacije, presojo ugotovitev te revizije ali preiskave ter verjetnosti, da bi te informacije nakazovale kakršne koli težave pri pripravi vira, iz katerega so bile črpane računovodske informacije pridobljenega posla;
* potrjevanje informacij, ki jih je zagotovilo poslovodstvo pridobljenega posla kot odgovor na praktikove poizvedbe, kadar so odgovori videti neskladni s praktikovim poznavanjem pridobljenega posla ali okoliščin pri njegovem poslu;
* primerjavo vira, iz katerega so bile črpane računovodske informacije pridobljenega posla, z ustreznimi računovodskimi informacijami prejšnjega obdobja, in če je primerno, z neposredno predhodnimi letnimi ali medletnimi računovodskimi informacijami ter razpravo o bistvenih spremembah s poslovodstvom pridobljenega posla.

Prilagojeno revizijsko mnenje ali prilagojen sklep o preiskavi, ali odstavek o podarjanju zadeve za vir, iz katerega so bile črpane neprilagojene računovodske informacije, ali vir, iz katerega so bile črpane računovodske informacije pridobljenega ali odtujenega posla

## Morebiten vpliv (glej odstavek 23(a))

A39. Vsa prilagojena revizijska mnenja, prilagojeni sklepi o preiskavi ali odstavki o poudarjanju zadeve za vir, iz katerega so bile črpane neprilagojene računovodske informacije, ali vir, iz katerega so bile črpane računovodske informacije pridobljenega ali odtujenega posla, ne vplivajo nujno na to, ali so predračunske računovodske informacije lahko v vseh pomembnih pogledih kompilirane na osnovi primernih sodil. Revizijsko mnenje s pridržki je bilo na primer izraženo za računovodske izkaze organizacije zaradi nerazkritja nagrad pristojnih za upravljanje v skladu z zahtevo primernega okvira računovodskega poročanja. Če je tako in so ti računovodski izkazi uporabljeni kot vir, iz katerega so črpane neprilagojene računovodske informacije, tak pridržek verjetno nima nobenih posledic za ugotovitev, ali sta predračunska izkaza neto sredstev in poslovnega izida lahko v vseh pomembnih pogledih kompilirana na osnovi primernih sodil.

## Nadaljnje ustrezno ukrepanje (glej odstavka 23(b), 24)

A40. Praktikovo nadaljnje ustrezno ukrepanje lahko na primer vključuje:

* v zvezi z zahtevo iz odstavka 23(b):
  + razpravo o zadevi z odgovorno stranko,
  + če je po ustreznem zakonu ali drugem predpisu to mogoče, sklicevanje v praktikovem poročilu na prilagojeno revizijsko mnenje, prilagojen sklep o preiskavi ali odstavek o podarjanju zadeve, če je zadeva po praktikovi strokovni presoji dovolj pomembna za uporabnikovo razumevanje predračunskih računovodskih informacij;
* v zvezi z zahtevo iz odstavka 24, če je po ustreznem zakonu ali drugem predpisu to mogoče, prilagoditev praktikovega mnenja;
* če je po ustreznem zakonu ali drugem predpisu to mogoče, zadržanje poročila ali odstop od posla;
* pridobitev pravnega nasveta.

Ovrednotenje predstavitve predračunskih računovodskih informacij

## Preprečevanje povezovanja z zavajajočimi računovodskimi informacijami (glej odstavek 26(b))

A41. Kodeks IESBA zahteva, da praktik ne sme biti vedé povezan s poročili, obračuni, sporočili ali drugimi informacijami, za katere verjame, da:[[9]](#footnote-10)

(a) vsebujejo pomembno napačno ali zavajajočo navedbo;

(b) vsebujejo brezbrižno podane ugotovitve ali informacije ali

(c) opuščajo ali prikrivajo zahtevane informacije, kjer bi bila taka opustitev ali prikrivanje lahko zavajajoča.

## Razkritja, ki spremljajo predračunske računovodske informacije (glej odstavka 14(c), 26(c))

A42. Ustrezna razkritja lahko vključujejo zadeve, kot so:

* narava in namen predračunskih računovodskih informacij, vključno z naravo dogodka ali transakcije, in datum, na katerega naj bi se tak dogodek zgodil ali transakcija izpeljala;
* vir, iz katerega so bile črpane neprilagojene računovodske informacije, in navedbo, ali je bilo poročilo o reviziji ali preiskavi tega vira objavljeno ali ne;
* predračunske prilagoditve, vključno z opisom in razlago vsake od njih; v primeru računovodskih informacij pridobljenega ali odtujenega posla to vključuje vir, iz katerega so bile take informacije črpane, in navedbo, ali je bilo poročilo o reviziji ali preiskavi tega vira objavljeno ali ne;
* opis primernih sodil, na osnovi katerih so bile kompilirane predračunske računovodske informacije, če tak opis ni javno dostopen; in
* izjava, da so bile predračunske računovodske informacije kompilirane samo za ponazoritven namen in da zaradi svoje narave ne izkazujejo dejanskega finančnega stanja, finančne uspešnosti ali denarnih tokov organizacije.

Ustrezen zakon ali drug predpis utegne zahtevati ta ali druga posebna razkritja.

## Proučevanje bistvenih kasnejših dogodkov (glej odstavek 26(d))

A43. Ker praktik ne poroča o viru, iz katerega so bile črpane neprilagojene računovodske informacije, ni nobenih zahtev, da bi moral praktik opraviti postopke za ugotavljanje dogodkov po datumu vira, zaradi katerih bi bila potrebna prilagoditev vira ali razkritje v takem viru. Ne glede na to pa je moral praktik presoditi, ali je opazil kakršne koli bistvene dogodke po datumu vira, iz katerega so bile črpane neprilagojene računovodske informacije, na katere bi se bilo treba sklicevati ali jih razkriti v pojasnjevalnih opombah k predračunskim računovodskim informacijam, tako da te ne bi bile zavajajoče. Taka presoja temelji na praktikovem opravljanju postopkov po tem MSZ-ju ali njegovem poznavanju organizacije in okoliščin posla. Po datumu vira, iz katerega so bile črpane neprilagojene računovodske informacije, je organizacija na primer izpeljala kapitalsko transakcijo, s katero je bil njen zamenljivi dolg pretvorjen v lastniški kapital; če taka transakcija ne bi bila razkrita, bi bile predračunske računovodske informacije lahko zavajajoče.

## Pomembna neskladnost z drugimi informacijami (glej odstavek 27)

A44. Nadaljnji ustrezen praktikov ukrep v primeru, če odgovorna stranka zavrne ustrezno spremembo predračunskih računovodskih informacij, ali če je to primerno, drugih informacij, je na primer:

* kadar je po ustreznem zakonu ali drugem predpisu to mogoče:
  + opis pomembne neskladnosti v praktikovem poročilu,
  + prilagoditev praktikovega mnenja,
  + zadržanje poročila ali odstop od posla;
* pridobitev pravnega nasveta.

## Pisne predstavitve (glej odstavek 28(a))

A45. V nekaterih okoliščinah mora odgovorna stranka glede na vrste transakcij izbrati računovodske usmeritve za predračunske prilagoditve, ki jih organizaciji prej ni bilo treba uporabljati, ker ni imela takih transakcij. V takem primeru praktik lahko zahteva, da odgovorna stranka razširi svoje pisne predstavitve, tako da vključujejo potrditev, da predstavljajo izbrane računovodske usmeritve sprejete usmeritve organizacije za tovrstne transakcije.

Oblikovanje mnenja

Zagotovilo še o drugih zadevah, zahtevano po ustreznem zakonu ali drugem predpisu (glej odstavek 29)

A46. Ustrezni zakon ali drug predpis lahko zahteva, da mora praktik pripraviti mnenje še o drugih zadevah in ne le o tem, ali so bile predračunske računovodske informacije v vseh pomembnih pogledih kompilirane na osnovi primernih sodil. V nekaterih takih okoliščinah morda ne bo treba praktiku opraviti dodatnih postopkov. Ustrezen zakon ali drug predpis lahko na primer zahteva, da praktik izrazi mnenje o tem, ali je osnova, na kateri je odgovorna stranka kompilirala predračunske računovodske informacije, skladna z računovodskimi usmeritvami organizacije. Skladnost z zahtevami iz odstavkov 18 in 22(c) tega MSZ-ja zagotavlja osnovo za izražanje takega mnenja.

A47. V drugih okoliščinah pa bo moral praktik morda opraviti dodatne postopke. Narava in obseg takih dodatnih postopkov bosta različna glede na naravo drugih zadev, o katerih mora praktik v skladu z ustreznim zakonom ali drugim predpisom izraziti mnenje.

## Izjava o praktikovi odgovornosti za poročilo

A48. Ustrezni zakon ali drug predpis lahko zahteva, da praktik v svoje poročilo vključi izrecno izjavo, s katero zagotavlja ali potrjuje praktikovo odgovornost za poročilo. Vključitev take dodatne zakonsko ali drugače predpisane izjave v praktikovo poročilo ni nezdružljiva z zahtevami tega MSZ-ja.

Razkritje primernih sodil (glej odstavek 30)

A49. Odgovorni stranki v pojasnjevalnih opombah, dodanih predračunskim računovodskim informacijam, ni treba ponavljati nobenih sodil, ki so predpisana z ustreznim zakonom ali drugim predpisom, ali jih je razglasila pooblaščena ali priznana organizacija za standardizacijo. Taka sodila bodo javno dostopna kot del režima poročanja in so zato samoumevno upoštevana pri kompiliranju predračunskih računovodskih informacij odgovorne stranke.

A50. Če je odgovorna stranka pripravila kakšna posebna sodila, morajo biti ta razkrita, tako da uporabniki lahko pravilno razumejo, kako je odgovorna stranka kompilirala predračunske računovodske informacije.

Priprava poročila o zagotovilu

Naslov (glej odstavek 35(a))

A51. Naslov, ki jasno pove, da gre za poročilo neodvisnega praktika; na primer "Poročilo neodvisnega praktika o zagotovilu o kompiliranju predračunskih računovodskih informacij, vključenih v prospekt" potrjuje, da je praktik izpolnil vse ustrezne etične zahteve glede neodvisnosti, kot to zahteva prenovljeni MSZ 3000.[[10]](#footnote-11) Po tem se poročilo neodvisnega praktika razlikuje od poročil, ki jih izdajo drugi.

Naslovnik (Naslovniki) (glej odstavek 35(b))

A52. Ustrezen zakon ali drug predpis lahko določa, kdo je naslovnik (so naslovniki) poročila. Druga možnost pa je, da se praktik o naslovniku (naslovnikih) sporazume z organizacijo v okviru pogojev za posel.

Uvodni odstavki (glej odstavek 35(c))

A53. Ker bodo predračunske računovodske informacije vključene v prospekt, ki vsebuje še druge informacije, lahko praktik, če oblika predstavitve to dovoljuje, presodi o vključitvi sklica, ki opredeljuje poglavje, v katerem so predstavljene predračunske računovodske informacije. To pomaga bralcem prepoznati predračunske računovodske informacije, na katere se nanaša praktikovo poročilo.

Mnenje (glej odstavka 13(c), 35(h))

A54. Uporaba besedila "predračunske računovodske informacije so bile v vseh pomembnih pogledih kompilirane na osnovi [*primerna sodila*]" ali besedila "predračunske računovodske informacije so bile pravilno kompilirane na navedeni osnovi" za izražanje mnenja je v posamezni pravni ureditvi določena z zakonom ali drugim predpisom, ki ureja poročanje o predračunskih računovodskih informacijah, ali pa je del splošno sprejete prakse v tej pravni ureditvi.

A55. V nekaterih pravnih ureditvah utegne ustrezen zakon ali drug predpis določati besedilo praktikovega mnenja z drugačnimi izrazi, kot so navedeni zgoraj. V takem primeru bi moral praktik po svoji presoji odločiti, ali bi mu opravljanje postopkov, določenih v tem MSZ-ju, omogočalo izraziti mnenje v besedilu, predpisanem z zakonom ali drugim predpisom, ali pa bi bili potrebni nadaljnji postopki.

A56. Če praktik sklene, da bi opravljanje postopkov, določenih v tem MSZ-ju, zadoščalo za to, da bi lahko izrazil mnenje v besedilu, predpisanem z zakonom ali drugim predpisom, bi bilo primerno to besedilo upoštevati kot enakovredno drugima dvema besediloma za izražanje mnenja, ki sta določena v tem MSZ-ju.

Zgled poročila (glej odstavek 35)

A57. Praktikovo poročilo z neprilagojenim mnenjem je prikazano v Dodatku.

Dodatek

(glej odstavek A57)

Zgled praktikovega poročila z neprilagojenim mnenjem

POROČILO NEODVISNEGA PRAKTIKA O ZAGOTOVILU   
O KOMPILIRANJU PREDRAČUNSKIH RAČUNOVODSKIH INFORMACIJ, VKLJUČENIH V PROSPEKT

[Ustrezen naslovnik (naslovniki)]

Poročilo o kompiliranju predračunskih računovodskih informacij, vključenih v prospekt

Dokončali smo naš posel dajanja zagotovila za poročilo o kompiliranju predračunskih računovodskih informacij družbe ABC, ki ga je pripravila [*odgovorna stranka*]. Predračunske računovodske informacije sestavljajo [predračunski izkaz neto sredstev na dan [datum]], [predračunski izkaz poslovnega izida za obdobje, ki se je končalo [datum]], [predračunski izkaz denarnih tokov za obdobje, ki se je končalo [datum]] in z njimi povezana pojasnila, [kot so navedena na straneh xx–xx prospekta, ki ga je izdala družba]. Primerna sodila, na osnovi katerih je [*odgovorna stranka*] kompilirala predračunske računovodske informacije, so [določena v [Uredba o vrednostnih papirjih XX] in opisana v [Pojasnilo X]]/[opisana v [Pojasnilo X]].

Predračunske računovodske informacije je kompilirala [*odgovorna stranka*] z namenom, da prikaže vpliv [dogodka ali transakcije], [predstavljenega ali predstavljene v Pojasnilu X], na [finančni položaj družbe na dan (*določite datum*)] [in] [poslovni izid [in denarne tokove] družbe] za obdobje, ki se je končalo (*določite datum*)], kot če bi se [dogodek ali transakcija] zgodil (zgodila) dne [*določite datum*] [oziroma *določite datum*]. Kot del tega procesa je [*odgovorna stranka*] črpala informacije o [finančnem položaju], [poslovnem izidu] [in denarnih tokovih] iz računovodskih izkazov družbe [za obdobje, ki se je končalo [datum]], o katerih je bilo objavljeno [[revizijsko poročilo]/[poročilo o preiskavi]] / ni bilo objavljeno [niti revizijsko poročilo niti poročilo o preiskavi].[[11]](#footnote-12)

*Odgovornost [odgovorne stranke] za predračunske računovodske informacije*

[*Odgovorna stranka*] je odgovorna za kompiliranje predračunskih računovodskih informacij na osnovi [*primerna sodila*].

Naša neodvisnost in obvladovanje kakovosti

Spoštovali smo zahteve glede neodvisnosti in druge etične zahteve Mednarodnega kodeksa etike za računovodske strokovnjake (vključno z Mednarodnimi standardi neodvisnosti) (Kodeks IESBA), ki ga je izdal Odbor za Mednarodne standarde etike za računovodske strokovnjake in temelji na temeljnih načelih neoporečnosti, nepristranskosti, strokovne usposobljenosti in potrebne skrbnosti, zaupnosti in poklicu primernega obnašanja.

*Naše podjetje uporablja Mednarodni standard obvladovanja kakovosti 1[[12]](#footnote-13) in v skladu s tem vzdržuje celovit sistem obvladovanja kakovosti, vključno z dokumentiranimi usmeritvami in postopki za skladnost z etičnimi zahtevami, strokovnimi standardi in veljavnimi pravnimi in regulativnimi zahtevami.*

Praktikova odgovornost

Naša odgovornost je izraziti mnenje, [ kot zahteva [Uredba o vrednostnih papirjih XX]], o tem, ali je [*odgovorna stranka*] predračunske računovodske informacije v vseh pomembnih pogledih kompilirala na osnovi [*primerna sodila*].

Posel smo opraviliv skladu z Mednarodnim standardom poslov dajanja zagotovil (MSZ) 3420 − *Posli dajanja zagotovil za poročanje o kompiliranju predračunskih računovodskih informacij, vključenih v prospekt*, ki ga je izdal Odbor za mednarodne standarde revidiranja in dajanja zagotovil. Ta standard zahteva, da praktik načrtuje in izvaja postopke za pridobitev sprejemljivega zagotovila o tem, ali je [*odgovorna stranka*] predračunske računovodske informacije v vseh pomembnih pogledih kompilirala na osnovi [*primerna sodila*].

Za namene tega posla nismo odgovorni za posodabljanje ali ponovno izdajanje katerih koli poročil ali mnenj o katerih koli računovodskih informacijah iz preteklosti, uporabljenih pri kompiliranju predračunskih računovodskih informacij; prav tako med izvajanjem tega posla nismo opravili revizije ali preiskave računovodskih informacij, uporabljenih pri kompiliranju predračunskih računovodskih informacij.

Namen predračunskih računovodskih informacij, vključenih v prospekt, je izključno prikazati vpliv bistvenega dogodka ali transakcije na neprilagojene računovodske informacije organizacije, kot če bi se dogodek zgodil ali bi bila transakcija izpeljana na določen zgodnejši datum, izbran za namene ponazoritve. Zato ne dajemo nobenega zagotovila, da bi bil dejanski izid dogodka ali transakcije na dan [*določite datum*] tak, kot je predstavljen.

Posel dajanja sprejemljivega zagotovila za poročanje, ali so bile predračunske računovodske informacije v vseh pomembnih pogledih kompilirane na osnovi primernih sodil, vključuje izvajanje postopkov za oceno, ali zagotavljajo primerna sodila, ki jih je uporabila [*odgovorna stranka*] pri kompiliranju predračunskih računovodskih informacij, sprejemljivo osnovo za predstavljanje bistvenih učinkov, ki jih je mogoče neposredno pripisati dogodku ali transakciji, in izvajanje postopkov za pridobitev zadostnih in ustreznih dokazov o tem, ali:

* so s tem povezane predračunske prilagoditve ustrezne glede na sodila in
* so predračunske računovodske informacije odraz pravilne uporabe in vnosa takih prilagoditev v neprilagojene računovodske informacije.

Izbrani postopki so odvisni od praktikove presoje ob upoštevanju praktikovega poznavanja narave družbe, dogodka ali transakcije, glede katerega ali katere so bile kompilirane predračunske računovodske informacije, in drugih ustreznih okoliščin posla.

Posel vključuje tudi ovrednotenje celovite predstavitve predračunskih računovodskih informacij.

Verjamemo, da so pridobljeni dokazi zadostni in ustrezni kot osnova za naše mnenje.

*Mnenje*

Po našem mnenju so bile [predračunske računovodske informacije v vseh pomembnih pogledih kompilirane na osnovi [*primerna sodila*]] / [so bile predračunske računovodske informacije pravilno kompilirane na navedeni osnovi].

Poročilo o drugih zakonskih ali regulativnih zahtevah

[Ustrezen zakon ali drug predpis lahko od praktika zahteva, da izrazi mnenje tudi o drugih zadevah (glej odstavka A46–A47). Oblika in vsebina tega dela praktikovega poročila se bosta spreminjali glede na vrsto takih drugih obveznosti poročanja.]

[Praktikov podpis]

[Datum praktikovega poročila]

[Praktikov naslov]

1. MSZ 3000 (prenovljen) – *Posli dajanja zagotovil razen revizij ali preiskav računovodskih informacij iz preteklosti*, odstavek 12(r). [↑](#footnote-ref-2)
2. MSZ 3000 (prenovljen), odstavek 12(v). [↑](#footnote-ref-3)
3. MSZ 3000 (prenovljen), odstavki 3(a), 20 in 34. [↑](#footnote-ref-4)
4. MSZ 3000 (prenovljen), odstavka 3(b) in 31(a). Mednarodni standard obvladovanja kakovosti (MSOK) 1 – *Obvladovanje kakovosti v podjetjih, ki opravljajo revizije in preiskave računovodskih izkazov ter druge posle dajanja zagotovil in sorodnih storitev.* [↑](#footnote-ref-5)
5. MSZ 3000 (prenovljen), odstavka 24(b)(ii) in A45. [↑](#footnote-ref-6)
6. MSZ 3000 (prenovljen), odstavek 74. [↑](#footnote-ref-7)
7. Kodeks IESBA, odstavki 113.1. [↑](#footnote-ref-8)
8. MSZ 3000 (prenovljen), odstavek 27. [↑](#footnote-ref-9)
9. Kodeks IESBA, odstavek R111.2. [↑](#footnote-ref-10)
10. MSZ 3000 (prenovljen), odstavek 20. [↑](#footnote-ref-11)
11. Če je bilo revizijsko poročilo ali poročilo o preiskavi prilagojeno, je mogoče dodati sklic na mesto v prospektu, kjer je ta prilagoditev opisana. [↑](#footnote-ref-12)
12. MSOK 1 – *Obvladovanje kakovosti v podjetjih, ki opravljajo revizije in preiskave računovodskih izkazov ter druge posle dajanja zagotovil in sorodnih storitev.* [↑](#footnote-ref-13)